amanoisuno/poet huggingface dataset:
雪中聞李儋過門不訪聊以寄贈 韋應物
度門能不訪，冒雪屢西東。已想人如玉，遙憐馬似驄。乍迷金谷路，稍變上陽宮。還比相思意，紛紛正滿空。
同德精舍養疾寄河南兵曹東廳掾 韋應物
逍遙東城隅，雙樹寒葱蒨。廣庭流華月，高閣凝餘霰。杜門非養素，抱疾阻良讌。孰謂無他人，思君歲云變。官曹亮先忝，陳躅慙俊彥。豈知晨與夜，相代不相見。緘書問所如，詶藻當芬絢。
同德寺雨後寄元侍御李博士 韋應物
川上風雨來，須臾滿城闕。岧嶢青蓮界，蕭條孤興發。前山遽已淨，陰靄夜來歇。喬木生夏涼，流雲吐華月。嚴城自有限，一水非難越。相望曙河遠，高齋坐超忽。
同德閣期元侍御李博士不至各投贈二首 一 韋應物
庭樹忽已暗，故人那不來。祗因厭煩暑，永日坐霜臺。
同德閣期元侍御李博士不至各投贈二首 二 韋應物
官榮多所繫，閑居亦愆期。高閣猶相望，青山欲暮時。
使雲陽寄府曹 韋應物
夙駕祗府命，冒炎不遑息。百里次雲陽，閭閻問漂溺。上天屢愆氣，胡不均寸澤。仰瞻喬樹巔，見此洪流跡。良苗免湮沒，蔓草生宿昔。頹墉滿故墟，喜返將安宅。周旋涉塗潦，側峭緣溝脉。仁賢憂斯民，賤子甘所役。公堂衆君子，言笑思與覿。
過扶風精舍舊居簡朝宗巨川兄弟 韋應物
佛剎出高樹，晨光閭井中。年深念陳迹，迨此獨忡忡。零落逢故老，寂寥悲草蟲。舊宇多改構，幽篁延本叢。栖止事如昨，芳時去已空。佳人亦攜手，再往今不同。新文聊感舊，想子意無窮。
贈令狐士曹 韋應物
秋簷滴滴對牀寢，山路迢迢聯騎行。到家俱及東籬菊，何事先歸半日程。
贈馮著 韋應物
契闊仕兩京，念子亦飄蓬。方來屬追往，十載事不同。歲晏乃云至，微褐還未充。慘悽遊子情，風雪自關東。華觴發懽顏，嘉藻播清風。始此盈抱恨，曠然一夕中。善蘊豈輕售，懷才希國工。誰當念素士，零落歲華空。
對雨寄韓庫部協 韋應物
颯至池館涼，靄然和曉霧。蕭條集新荷，氤氳散高樹。閑居興方澹，默想心已屢。暫出仍濕衣，況君東城住。
寄子西 韋應物
夏景已難度，懷賢思方續。喬樹落疎陰，微風散煩燠。傷離枉芳札，忻遂見心曲。藍上舍已成，田家雨新足。託鄰素多欲，殘帙猶見束。日夕上高齋，但望東原綠。
縣內閑居贈溫公 韋應物
滿郭春[風]嵐已昏，鴉栖散吏掩重門。雖居世網常清淨，夜對高僧無一言。
對雪贈徐秀才 韋應物
靡靡寒欲收，靄靄陰還結。晨起望南端，千林散春雪。妍光屬瑤階，亂緒陵新節。無爲掩扉臥，獨守袁生轍。
西郊遊宴寄贈邑僚李巽 韋應物
升陽曖春物，置酒臨芳席。高宴闕英僚，衆賓寡懽懌。是時尚多壘，板築興頹壁。羇旅念越疆，領徒方祗役。如何嘉會日，當子憂勤夕。西郊鬱已茂，春嵐重如積。何當返徂雨，雜英紛可惜。
對雨贈李主簿高秀才 韋應物
邐迤曙雲薄，散漫東風來。青山滿春野，微雨灑輕埃。吏局勞佳士，賓筵得上才。終朝狎文墨，高興共徘徊。
休沐東還胄貴里示端 韋應物
宦遊三十載，田野久已疎。休沐遂茲日，一來還故墟。山明宿雨霽，風煖百卉舒。泓泓野泉潔，熠熠林光初。竹木稍摧翳，園場亦荒蕪。俯驚鬢已衰，周覽昔所娛。存沒惻私懷，遷變傷里閭。欲言少留心，中復畏簡書。世道良自退，榮名亦空虛。與子終攜手，歲晏當來居。
朝請後還邑寄諸友生 韋應物
宰邑分甸服，夙駕朝上京。是時當暮春，休沐集友生。抗志青雲表，俱踐高世名。樽酒且歡樂，文翰亦縱橫。良遊昔所希，累讌夜復明。晨露含瑤琴，夕風殞素英。一旦遵歸路，伏軾出京城。誰言再念別，忽若千里行。閑閤寡喧訟，端居結幽情。況茲晝方永，展轉何由平。
灃上西齋寄諸友 韋應物
絕岸臨西野，曠然塵事遙。清川下邐迤，茅棟上岧嶢。翫月愛佳夕，望山屬清朝。俯砌視歸翼，開襟納遠飆。等陶辭小秩，效朱方負樵。閑遊忽無累，心跡隨景超。明世重才彥，雨露降丹霄。羣公正雲集，獨予忻寂寥。
獨遊西齋寄崔主簿 韋應物
同心忽已別，昨事方成昔。幽徑還獨尋，綠苔見行跡。秋齋正蕭散，烟水易昏夕。憂來結幾重，非君不可釋。
紫閣東林居士叔緘賜松英丸捧對忻喜蓋非塵侶之所當服輙獻詩代啓 韋應物
碧澗蒼松五粒稀，侵雲采去露沾衣。夜啓羣僊合靈藥，朝思俗侶寄將歸。道場齋戒今初服，人事葷羶已覺非。一望嵐峰拜還使，腰間銅印與心違。
秋集罷還途中作謹獻壽春公黎公 韋應物
束帶自衡門，奉命宰王畿。君侯枉高鑒，舉善掩瑕疵。斯民本已安，工拙兩無施。何以酬明德，歲晏不磷緇。時節乃來集，欣懷方載馳。平明大府開，一得拜光輝。溫如春風至，肅若嚴霜威。羣屬所載瞻，而忘倦與飢。公堂燕華筵，禮罷復言辭。將從平門道，憩車灃水湄。山川降嘉歲，草木蒙潤滋。孰云還本邑，懷戀獨遲遲。
閑居贈友 韋應物
補吏多下遷，罷歸聊自度。園廬既蕪沒，煙景空澹泊。閑居養疴瘵，守素甘葵藿。顏鬢日衰耗，冠帶亦寥落。青苔已生路，綠筠始分籜。夕氣下遙陰，微風動疎薄。草玄良見誚，杜門無請託。非君好事者，誰來顧寂寞。
四禪精舍登覽悲舊寄朝宗巨川兄弟 韋應物
蕭散人事憂，迢遰古原行。春風日已暄，百草亦復生。躋閣謁金像，攀雲造禪扃。新景林際曙，雜花川上明。徂歲方緬邈，陳事尚縱橫。溫泉有佳氣，馳道指京城。攜手思故日，山河留恨情。存者邈難見，去者已冥冥。臨風一長慟，誰畏行路驚。
善福閣對雨寄李儋幼遐 韋應物
飛閣凌太虛，晨躋鬱崢嶸。驚飆觸懸檻，白雲冒層甍。太陰布其地，密雨垂八紘。仰觀固不測，俯視但冥冥。感此窮秋氣，沈鬱命友生。及時未高步，羇旅遊帝京。聖朝無隱才，品物俱昭形。國士秉繩墨，何以表堅貞。寸心東北馳，思與一會幷。我車夙已駕，將逐晨風征。郊塗住成淹，默默阻中情。
寺居獨夜寄崔主簿 韋應物
幽人寂不寐，木葉紛紛落。寒雨暗深更，流螢度高閣。坐使青燈曉，還傷夏衣薄。寧知歲方晏，離居更蕭索。
九日灃上作寄崔主簿倬二李端擊 韋應物
淒淒感時節，望望臨灃涘。翠嶺明華秋，高天澄遙滓。川寒流愈迅，霜交物初委。林葉索已空，晨禽迎飆起。時菊乃盈泛，濁醪自爲美。良遊雖可娛，殷念在之子。人生不自省，營欲無終已。孰能同一酌，陶然冥斯理。
西郊養疾聞暢校書有新什見贈久佇不至先寄此詩 韋應物
養病愜清夏，郊園敷卉木。牕夕含澗涼，雨餘愛筠綠。披懷始高詠，對琴轉幽獨。仰子遊羣英，吐詞如蘭馥。還聞枉嘉藻，佇望延昏旭。唯見草青青，閉戶灃水曲。
灃上寄幼遐 韋應物
寂寞到城闕，惆悵返柴荆。端居無所爲，念子遠徂征。夏晝人已息，我懷獨未寧。忽從東齋起，兀兀尋澗行。罥罣叢榛密，披玩孤花明。曠然西南望，一極山水情。周覽同遊處，逾恨阻音形。壯圖非旦夕，君子勤令名。勿復久留燕，蹉跎在北京。
善福精舍示諸生 韋應物
湛湛嘉樹陰，清露夜景沈。悄然羣物寂，高閣似陰岑。方以玄默處，豈爲名跡侵。法妙不知歸，獨此抱沖襟。齋舍無餘物，陶器與單衾。諸生時列坐，共愛風滿林。
晚出灃上贈崔都水 韋應物
臨流一舒嘯，望山意轉延。隔林分落景，餘霞明遠川。首起趣東作，已看耘夏田。一從民里居，歲月再徂遷。昧質得全性，世名良自牽。行忻攜手歸，聊復飲酒眠。
寓居灃上精舍于張二舍人 韋應物
萬木叢雲出香閣，西連碧澗竹林園。高齋猶宿遠山曙，微霰下庭寒雀喧。道心淡泊對流水，生事蕭疎空掩門。時憶故交那得見，曉排閶闔奉明恩。
開元觀懷舊寄李二韓二裴四兼呈崔郎中嚴家令 韋應物
宿昔清都燕，分散各西東。車馬行跡在，霜雪竹林空。方軫故五念，誰復一樽同。聊披道書暇，還此聽松風。
春日郊居寄萬年吉少府中孚三原少府偉夏侯校書審 韋應物
谷鳥時一囀，田園春雨餘。光風動林早，高牕照日初。獨飲澗中水，吟詠老氏書。城闕應多事，誰憶此閑居。
西郊期滌武不至書示 韋應物
山高鳴過雨，澗樹落殘花。非關春不待，當由期自賒。
灃上對月寄孔諫議 韋應物
思懷在雲闕，泊素守中林。出處雖殊跡，明月兩知心。
將往滁城戀新竹簡崔都水示端 韋應物
停車欲去繞叢竹，偏愛新筠十數竿。莫遣兒童觸瓊粉，留待幽人廻日看。
還闕首途寄精舍親友 韋應物
休沐日云滿，沖然將罷觀。嚴車候門側，晨起正朝冠。山澤含餘雨，川澗注驚湍。攬轡遵東路，廻首一長嘆。居人已不見，高閣在林端。
秋夜南宮寄灃上弟及諸生 韋應物
暝色起煙閣，沈抱積離憂。況茲風雨夜，蕭條梧葉秋。空宇感涼至，頹顏驚歲周。日夕遊闕下，山水憶同遊。
途中書情寄灃上兩弟因送二甥却還 韋應物
華簪豈足戀，幽林徒自違。遙知別後意，寂寞掩郊扉。廻首昆池上，更羨爾同歸。
雪夜下朝呈省中一絕 韋應物
南望青山滿禁闈，曉陪鴛鷺正差池。共愛朝來何處雪，蓬萊宮裏拂松枝。
寄柳州韓司戶郎中 韋應物
達識與昧機，智殊迹同靜。於焉得攜手，屢賞清夜景。瀟灑陪高詠，從容羨華省。一逐風波遷，南登桂陽嶺。舊里門空掩，歡遊事皆屏。悵望城闕遙，幽居時序永。春風吹百卉，和煦變閭井。獨悶終日眠，篇書不復省。唯當望雨露，霑子荒遐境。
寄令狐侍郎 韋應物
三山有瓊樹，霜雪色逾新。始自風塵交，中結綢繆姻。西掖方掌誥，南宮復司春。夕燕華池月，朝奉玉階塵。衆寶歸和氏，吹噓多俊人。羣公共然諾，聲問邁時倫。孤鴻既高舉，燕雀在荆榛。翔集且不同，豈不欲殷勤。一旦遷南郡，江湖渺無垠。寵辱良未定，君子豈緇磷。寒暑已推斥，別離生苦辛。非將會面目，書札何由申。
閑居寄端及重陽 韋應物
山明野寺曙鐘微，雪滿幽林人跡稀。閑居寥落生高興，無事風塵獨不歸。
園林晏起寄昭應韓明府盧主簿 韋應物
田家已耕作，井屋起晨煙。園林鳴好鳥，閑居猶獨眠。不覺朝已晏，起來望青天。四體一舒散，情性亦忻然。還復茅簷下，對酒思數賢。束帶理官府，簡牘盈目前。當念中林賞，覽物遍山川。上非遇明世，庶以道自全。
寄大梁諸友 韋應物
分竹守南譙，弭節過梁池。雄都衆君子，出餞擁河湄。燕謔始云洽，方舟已解維。一爲風水便，但見山川馳。昨日次睢陽，今夕宿符離。雲樹愴重疊，烟波念還期。相敦在勤事，海內方勞師。
郊園聞蟬寄諸弟 韋應物
去歲郊園別，聞蟬在蘭省。今歲臥南譙，蟬鳴歸路永。夕響依山谷，餘悲散秋景。緘書報此時，此心方耿耿。
寄中書劉舍人 韋應物
雲霄路竟別，中年跡暫同。比翼趨丹陛，連騎下南宮。佳詠邀清月，幽賞滯芳藂。迨予一出守，與子限西東。晨露方愴愴，離抱更忡忡。忽睹九天詔，秉綸歸國工。玉座浮香氣，秋禁散涼風。應向橫門度，環珮杳玲瓏。光輝恨未矚，歸思坐難通。蒼蒼松桂姿，想在掖垣中。
郡齋感秋寄諸弟 韋應物
首夏辭舊國，窮秋臥滁城。方如昨日別，忽覺徂歲驚。高閣收煙霧，池水晚澄清。戶牖已淒爽，晨夜感深情。昔遊郎署間，是月天氣晴。授衣還西郊，曉露田中行。采菊投酒中，昆弟自同傾。簪組聊掛壁，焉知有世榮。一旦居遠郡，山川間音形。大道庶無累，及茲念已盈。
郡中對雨贈元錫兼簡楊凌 韋應物
宿雨冒空山，空城響秋葉。沈沈暮色至，淒淒涼氣入。蕭條林表散，的礫荷上集。夜霧著衣重，新苔侵履濕。遇茲端憂日，賴與嘉賓接。
冬至夜寄京師諸弟兼懷崔都水 韋應物
理郡無異政，所憂在素飡。徒令去京國，羈旅當歲寒。子月生一氣，陽景極南端。已懷時節感，更抱別離酸。私燕席云罷，還齋夜方闌。邃幕沈空宇，孤燈照牀單。應同茲夕念，寧忘故歲歡。川途恍悠邈，涕下一闌干。
元日寄諸弟兼呈崔都水 韋應物
一從守茲郡，兩鬢生素髮。新正加我年，故歲去超忽。淮濱益時候，了似仲秋月。川谷風景溫，城池草木發。高齋屬多暇，惆悵臨芳物。日月昧還期，念君何時歇。
寄職方劉郎中 韋應物
相聞二十載，不得展平生。一夕南宮遇，聊用寫中情。端服光朝次，羣烈慕英聲。歸來坐粉闈，揮筆乃縱橫。始陪文翰遊，歡燕難久幷。予因謬忝出，君爲沈疾嬰。別離寒暑過，荏苒春草生。故園茲日隔，新禽池上鳴。郡中永無事，歸思徒自盈。
社日寄崔都水及諸弟羣屬 韋應物
山郡多暇日，社時放吏歸。坐閣獨成悶，行塘閱清輝。春風動高柳，芳園掩夕扉。遙思里中會，心緒悵微微。
贈李儋侍御 韋應物
風光山郡少，來看廣陵春。殘花猶待客，莫問意中人。
寄楊協律 韋應物
吏散門閣掩，鳥鳴山郡中。遠念長江別，俯覺座隅空。舟泊南池雨，簟捲北樓風。併罷芳樽燕，爲愴昨時同。
簡恆璨 韋應物
室虛多涼氣，天高屬秋時。空庭夜風雨，草木曉離披。簡書日云曠，文墨誰復持。聊因遇澄靜，一與道人期。
閑居寄諸弟 韋應物
秋艸生庭白露時，故園諸弟益相思。盡日高齋無一事，芭蕉葉上獨題詩。
登樓寄王卿 韋應物
踏閣攀林恨不同，楚雲滄海思無窮。數家砧杵秋山下，一郡荆榛寒雨中。
寄暢當 韋應物
寇賊起東山，英俊方未閑。聞君新應募，籍籍動京關。出身文翰場，高步不可攀。青袍未及解，白羽插腰間。昔爲瓊樹枝，今有風霜顏。秋郊細柳道，走馬一夕還。丈夫當爲國，破敵如摧山。何必事州府，坐使鬢毛斑。
贈崔員外 韋應物
一別十年事，相逢淮海濱。還思洛陽日，更話府中人。且對清觴滿，寧知白髮新。怱怱何處去，車馬冒風塵。
寄李儋元錫 韋應物
去年花裏逢君別，今日花開已一年。世事茫茫難自料，春愁黯黯獨成眠。身多疾病思田里，邑有流亡愧俸錢。聞道欲來相問訊，西樓望月幾廻圓。
京師叛亂寄諸弟 韋應物
弱冠遭世難，二紀猶未平。羇離官遠郡，虎豹滿西京。上懷犬馬戀，下有骨肉情。歸去在何時，流淚忽霑纓。憂來上北樓，左右但軍營。函谷行人絕，淮南春草生。鳥鳴野田間，思憶故園行。何當四海晏，甘與齊民耕。
贈琮公 韋應物
山僧一相訪，吏案正盈前。出處似殊致，喧靜兩皆禪。暮春華池宴，清夜高齋眠。此道本無得，寧復有忘筌。
寄恆璨 韋應物
心絕去來緣，跡順人間事。獨尋秋草徑，夜宿寒山寺。今日郡齋閑，思問楞伽字。
寄全椒山中道士 韋應物
今朝郡齋冷，忽念山中客。澗底束荆薪，歸來煮白石。欲持一瓢酒，遠慰風雨夕。落葉滿空山，何處尋行跡。
重寄 韋應物
復寄滿瓢去，定見空瓢來。若不打瓢破，終當費酒材。
簡陟巡建三甥 韋應物
忽羨後生連榻話，獨依寒燭一齋空。時流歡笑事從別，把酒吟詩待爾同。
覽襃子臥病一絕聊以題示 韋應物
念子抱沈疾，霜露變滁城。獨此高窗下，自然無世情。
途中寄楊邈裴緒示襃子 韋應物
上宰領淮右，下國屬星馳。霧野騰曉騎，霜竿裂凍旗。蕭蕭陟連岡，莽莽望空陂。風截鴈嘹淚，雲慘樹參差。高齋明月夜，中庭松桂姿。當暌一酌恨，況此兩旬期。
雪行寄襃子 韋應物
淅瀝覆寒騎，飄颻暗川容。行子郡城曉，披雲看杉松。
寄裴處士 韋應物
春風駐遊騎，晚景澹山暉。一問清泠子，獨掩荒園扉。草木雨來長，里閭人到稀。方從廣陵宴，花落未言歸。
偶入西齋院示釋子恆璨 韋應物
僧齋地雖密，忘子跡要賒。一來非問訊，自是看山花。
示全真元常 韋應物
余辭郡符去，爾爲外事牽。寧知風雪夜，復此對牀眠。始話南池飲，更詠西樓篇。無將一會易，歲月坐推遷。
寄廬山椶衣居士 韋應物
兀兀山行無處歸，山中猛虎識椶衣。俗客欲尋應不遇，雲溪道士見猶稀。
因省風俗與從姪成緒遊山水中道先歸寄示 韋應物
累宵同燕酌，十舍攜征騎。始造雙林寂，遐搜洞府祕。羣峰繞盤鬱，懸泉仰特異。陰壑雲松埋，陽崖煙花媚。每慮觀省牽，中乖遊踐志。我尚山水行，子歸棲息地。一操臨流袂，上聳干雲轡。獨往倦危途，懷沖寡幽致。賴爾還都期，方將登樓遲。
歲日寄京師諸[季]端武等 韋應物
獻歲抱深惻，僑居念歸緣。常患親愛離，始覺世務牽。少事河陽府，晚守淮南壖。平生幾會散，已及蹉跎年。昨日罷符竹，家貧遂留連。部曲多已去，車馬不復全。閑將酒爲偶，默以道自詮。聽松南巖寺，見月西澗泉。爲政無異術，當責豈望遷。終理來時裝，歸鑿杜陵田。
登郡寄京師諸季淮南子弟 韋應物
始罷永陽守，復臥潯陽樓。懸檻飄寒雨，危堞侵江流。迨茲聞雁夜，重憶別離秋。徒有盈樽酒，鎮此百端憂。
寄黃劉二尊師 韋應物
廬山兩道士，各在一峰居。矯掌白雲表，晞髮陽和初。清夜降真侶，焚香滿空虛。中有無爲樂，自然與世疎。道尊不可屈，符守豈暇餘。高齋遙致敬，願示一編書。
贈丘員外二首 一 韋應物
高詞棄浮靡，貞行表鄉閭。未真南宮拜，聊偃東山居。大藩本多事，日與文章疎。每一覩之子，高詠遂起予。宵晝方連燕，煩恡亦頓祛。格言雅誨闕，善謔矜數餘。久跼思遊曠，窮慘遇陽舒。虎丘愜登眺，吳門悵躊躇。方此戀攜手，豈云還舊墟。告諸吳子弟，文學爲何如。
贈丘員外二首 二 韋應物
跡與孤雲遠，心將野鶴俱。那同石氏子，每到府門趨。
贈李判官 韋應物
良玉定爲寶，長材世所稀。佐幕方巡郡，奏命布恩威。食蔬程獨守，飲冰節靡違。決獄興邦頌，高文稟天機。賓館在林表，望山啓西扉。下有千畝田，泱漭吳土肥。始耕已見穫，袗絺今授衣。政拙勞詳省，淹留未得歸。雖慙且忻願，日夕覩光輝。
寄皎然上人 韋應物
吳興老釋子，野雪蓋精廬。詩名徒自振，道心長晏如。想茲棲禪夜，見月東峰初。鳴鐘驚巖壑，焚香滿空虛。叨慕端成舊，未識豈爲疎。願以碧雲思，方君怨別餘。茂苑文華地，流水古僧居。何當一遊詠，倚閣吟躊躇。
贈舊識 韋應物
少年遊太學，負氣蔑諸生。蹉跎三十載，今日海隅行。
復理西齋寄丘員外 韋應物
前歲理西齋，得與君子同。迨茲已一周，悵望臨春風。始自疎林竹，還復長榛叢。端正良難久，蕪穢易爲功。援斧開衆鬱，如師啓羣蒙。庭宇還清曠，煩抱亦舒通。海隅雨雪霽，春序風景融。時物方如故，懷賢思無窮。
和張舍人夜直中書寄吏部劉員外 韋應物
西垣草詔罷，南宮憶上才。月臨蘭殿出，涼自鳳池來。松桂生丹禁，鴛鷺集雲臺。託身各有所，相望徒徘徊。
和李二主簿寄淮上綦毋三 韋應物
滿城憐傲吏，終日賦新詩。請報淮陰客，春帆浪作期。
寄二嚴 韋應物
絲竹久已懶，今日遇君忺。打破蜘蛛千道網，總爲鶺鴒兩箇嚴。
李五席送李主簿歸西臺 韋應物
請告嚴程盡，西歸道路寒。欲陪鷹隼集，猶戀鶺鴒單。洛邑人全少，嵩高雪尚殘。滿臺誰不故，報我在微官。
送崔押衙相州 韋應物
禮樂儒家子，英豪燕趙風。驅雞嘗理邑，走馬却從戎。白刃千夫闢，黃金四海同。嫖姚恩顧下，諸將指揮中。別路憐芳草，歸心伴塞鴻。鄴城新騎滿，魏帝舊臺空。望闕應懷戀，遭時貴立功。萬方如已靜，何處欲輸忠。
送李十四山東遊 韋應物
聖朝有遺逸，披膽謁至尊。豈是貿榮寵，誓將救元元。權豪非所便，書奏寢禁門。高歌長安酒，忠憤不可吞。欻來客河洛，日與靜者論。濟世飜小事，丹砂駐精魂。東遊無復繫，梁楚多大蕃。高論動侯伯，疎懷脫塵喧。送君都門野，飲我林中樽。立馬望東道，白雲滿梁園。踟躕欲何贈，空是平生言。
送李二歸楚州 韋應物
情人南楚別，復詠在原詩。忽此嗟歧路，還令泣素絲。風波朝夕遠，音信往來遲。好去扁舟客，青雲何處期。
送閻寀赴東川辟 韋應物
冰炭俱可懷，孰云熱與寒。何如結髮友，不得攜手懽。晨登嚴霜野，送子天一端。祗承簡書命，俯仰豸角冠。上陟白雲嶠，下冥玄壑湍。離羣自有託，歷險得所安。當念反窮巷，登朝成慨嘆。
送令狐岫宰恩陽 韋應物
大雪天地閉，羣山夜來晴。居家猶苦寒，子有千里行。行行安得辭，荷此蒲璧榮。賢豪爭追攀，飲餞出西京。樽酒豈不歡，暮春自有程。離人起視日，僕御促前征。逶遲歲已窮，當造巴子城。和風被草木，江水日夜清。從來知善政，離別慰友生。
送馮著受李廣州署爲錄事 韋應物
鬱鬱楊柳枝，蕭蕭征馬悲。送君灞陵岸，糾郡南海湄。名在翰墨場，羣公正追隨。如何從此去，千里萬里期。大海吞東南，橫嶺隔地維。建邦臨日域，溫燠御四時。百國共臻奏，珍奇獻京師。富豪虞興戎，繩墨不易持。州伯荷天寵，還當翊丹墀。子爲門下生，終始豈見遺。所願酌貪泉，心不爲磷緇。上將玩國士，下以報渴飢。
送唐明府赴溧水 韋應物
三爲百里宰，已過十餘年。祗嘆官如舊，旋聞邑屢遷。魚鹽濱海利，薑蔗傍湖田。到此安甿俗，琴堂又晏然。
喜於廣陵拜覲家兄奉送發還池州 韋應物
青青連枝樹，苒苒久別離。客遊廣陵中，俱到若有期。俯仰敘存歿，哀腸發酸悲。收情且爲歡，累日不知飢。夙駕多所迫，復當還歸池。長安三千里，歲晏獨何爲。南出登閶門，驚飆左右吹。所別諒非遠，要令心不怡。
送章八元秀才擢第往上都應制 韋應物
決勝文場戰已酣，行應辟命復才堪。旅食不辭遊闕下，春衣未換報江南。天邊宿鳥生歸思，關外晴山滿夕嵐。立馬欲從何處別，都門楊柳正毿毿。
送張侍御祕書江左覲省 韋應物
莫歎都門路，歸無駟馬車。繡衣猶在篋，芸閣已觀書。沃野收紅稻，長江釣白魚。晨飡亦可薦，名利欲何如。
賦得鼎門送盧耿赴任 韋應物
名因定鼎地，門對鑿龍山。水北樓臺近，城南車馬還。稍開芳野靜，欲掩暮鐘閑。去此無嗟屈，前賢尚抱關。
賦得浮雲起離色送鄭述誠 韋應物
遊子欲言去，浮雲那得知。偏能見行色，自是獨傷離。晚帶城遙暗，秋生峰尚奇。還因朔吹斷，匹馬與相隨。
餞雍聿之潞州謁李中丞 韋應物
鬱鬱雨相遇，出門草青青。酒酣拔劒舞，慷慨送子行。驅馬涉大河，日暮懷洛京。前登太行路，志士亦未平。薄遊五府都，高步振英聲。主人才且賢，重士百金輕。絲竹促飛觴，夜醼達晨星。娛樂易淹暮，諒在執高情。
上東門會送李幼舉南遊徐方 韋應物
離絃既罷彈，罇酒亦已闌。聽我歌一曲，南徐在雲端。雲端雖云邈，行路本非難。諸侯皆愛才，公子遠結歡。濟濟都門宴，將去復盤桓。令姿何昂昂，良馬遠遊冠。意氣且爲別，由來非所嘆。
送洛陽韓丞東遊 韋應物
仙鳥何飄颻，綠衣翠爲襟。顧我差池羽，咬咬懷好音。徘徊洛陽中，遊戲清川潯。神交不在結，歡愛自中心。駕言忽徂征，雲路邈且深。朝遊尚同啄，夕息當異林。出餞宿東郊，列筵屬城陰。舉酒欲爲樂，憂懷方沈沈。
送鄭長源 韋應物
少年一相見，飛轡河洛間。歡遊不知罷，中路忽言還。泠泠鵾絃哀，悄悄冬夜閑。丈夫雖耿介，遠別多苦顏。君行拜高堂，速駕難久攀。雞鳴儔侶發，朔雪滿河關。須臾在今夕，罇酌且循環。
送李儋 韋應物
別離何從生，乃在親愛中。反念行路子，拂衣自西東。日昃不留宴，嚴車出崇墉。行遊非所樂，端憂道未通。春野百卉發，清川思無窮。芳時坐離散，世事誰可同。歸當掩重關，默默想音容。
賦得暮雨送李胄 韋應物
楚江微雨裏，建業暮鐘時。漠漠帆來重，冥冥鳥去遲。海門深不見，浦樹遠含滋。相送情無限，沾襟比散絲。
留別洛京親友 韋應物
握手出都門，駕言適京師。豈不懷舊廬，惆悵與子辭。麗日坐高閣，清觴醼華池。昨遊倏已過，後遇良未知。念結路方永，歲陰野無暉。單車我當前，暮雪子獨歸。臨流一相望，零淚忽沾衣。
賦得沙際路送從叔象 韋應物
獨樹沙邊人跡稀，欲行愁遠暮鍾時。野泉幾處侵應盡，不過山僧知問誰。
送榆次林明府 韋應物
無嗟千里遠，亦是宰王畿。策馬雨中去，逢人關外稀。邑傳榆石在，路遶晉山微。別思方蕭索，新秋一葉飛。
雜言送黎六郎 韋應物
冰壺見底未見清，少年如玉有詩名。聞話嵩峰多野寺，不嫌黃綬向陽城。朱門嚴訓朝辭去，騎出東郊滿飛絮。河南庭下拜府君，陽城歸路山氛氳。山氛氳，長不見，釣臺水淥荷已生，少姨廟寒花始徧。縣閑吏傲與塵隔，移竹疏泉常岸幘。莫言去作折腰官，豈似長安折腰客。
天長寺上方別子西有道 韋應物
假邑非拙素，況乃別伊人。聊登釋氏居，攜手戀茲晨。高曠出塵表，逍遙滌心神。青山對芳苑，列樹遶通津。車馬無時絕，行子倦風塵。今當遵往路，佇立欲何申。唯持貞白志，以慰心所親。
送黎六郎赴陽翟少府 韋應物
試吏向嵩陽，春山躑躅芳。腰垂新綬色，衣滿舊芸香。喬樹別時綠，客程關外長。祗應傳善政，日夕慰高堂。
送別覃孝廉 韋應物
思親自當去，不第未蹉跎。家住青山下，門前芳草多。秭歸通遠徼，巫峽注驚波。州舉年年事，還期復幾何。
送開封盧少府 韋應物
雄藩車馬地，作尉有光輝。滿席賓常侍，闐街燭夜歸。關河征斾遠，煙樹夕陽微。到處無留滯，梁園花欲稀。
送汾城王主簿 韋應物
少年初帶印，汾上又經過。芳草歸時徧，情人故郡多。禁鐘春雨細，宮樹野煙和。相望東橋別，微風起夕波。
送顏司議使蜀訪圖書 韋應物
軺駕一封急，蜀門千嶺曛。詎分江轉字，但見路緣雲。山館夜聽雨，秋猿獨呌羣。無爲久留滯，聖主待遺文。
贈別河南李功曹 韋應物
耿耿抱私戚，寥寥獨掩扉。臨觴自不飲，況與故人違。故人方琢磨，瓌朗代所稀。憲禮更右職，文翰灑天機。聿來自東山，羣彥仰餘輝。談笑取高第，綰綬即言歸。洛都遊燕地，千里及芳菲。今朝章臺別，楊柳亦依依。雲霞未改色，山川猶夕暉。忽復不相見，心思亂霏霏。
宴別幼遐與君貺兄弟 韋應物
乖闕意方弭，安知忽來翔。累日重歡宴，一旦復離傷。置酒慰茲夕，秉燭坐華堂。契闊未及展，晨星出東方。征人慘已辭，車馬儼成裝。我懷自無歡，原野滿春光。羣水含時澤，野雉鳴朝陽。平生有壯志，不覺淚霑裳。況自守空宇，日夕但徬徨。
送宣州周錄事 韋應物
清時重儒士，糾郡屬伊人。薄遊長安中，始得一交親。英豪若雲集，餞別塞城闉。高駕臨長路，日夕起風塵。方念清宵宴，已度芳林春。從茲一分手，緬邈吳與秦。但覩年運駛，安知後會因。唯當存令德，可以解悁勤。
謝櫟陽令歸西郊贈別諸友生 韋應物
結髮仕州縣，蹉跎在文墨。徒有排雲心，何由生羽翼。幸遭明盛日，萬物蒙生植。獨此抱微痾，頹然謝斯職。世道方荏苒，郊園思偃息。爲歡日已延，君子情未極。馳觴忽云晏，高論良難測。遊步清都宮，迎風嘉樹側。晨起西郊道，原野分黍稷。自樂陶唐人，服勤在微力。佇君列丹陛，出處兩爲得。
始除尚書郎別善福精舍 韋應物
簡略非世器，委身同草木。逍遙精舍居，飲酒自爲足。累日曾一櫛，對書常懶讀。社臘會高年，山川恣遊矚。明世方選士，中朝懸美祿。除書忽到門，冠帶便拘束。愧忝郎署跡，謬蒙君子錄。俯仰垂華纓，飄颻翔輕轂。行將親愛別，戀此西澗曲。遠峰明夕川，夏雨生衆綠。迅風飄野路，廻首不遑宿。明晨下煙閣，白雲在幽谷。
送常侍御却使西蕃 韋應物
歸奏聖朝行萬里，却銜天詔報蕃臣。本是諸生守文墨，今將匹馬靜煙塵。旅宿關河逢暮雨，春耕亭障識遺民。此去多應收故地，寧辭沙塞往來頻。
送郗詹事 韋應物
聖朝列羣彥，穆穆佐休明。君子獨知止，懸車守國程。忠良信舊德，文學播英聲。既獲天爵美，況將齒位幷。書奏蒙省察，命駕乃東征。皇恩賜印綬，歸爲田里榮。朝野同稱歎，園綺鬱齊名。長衢軒葢集，飲餞出西京。時屬春陽節，草木已含英。洛川當盛宴，斯焉爲達生。
送蘇評事 韋應物
季弟仕譙都，元兄坐蘭省。言訪始忻忻，念離當耿耿。嵯峨夏雲起，迢遰山川永。登高望去塵，紛思終難整。
送李侍御益赴幽州幕 韋應物
二十揮篇翰，三十窮典墳。辟書五府至，名爲四海聞。始從車騎幕，今赴嫖姚軍。契闊晚相遇，草慼遽離羣。悠悠行子遠，眇眇川途分。登高望燕代，日夕生夏雲。司徒擁精甲，誓將除國氛。儒生幸持斧，可以佐功勳。無言羽書急，坐闕相思文。
自尚書郎出爲滁州刺史 韋應物
少年不遠仕，秉笏東西京。中歲守淮郡，奉命乃征行。素慙省閣姿，況忝符竹榮。効愚方此始，顧私豈獲幷。徘徊親交戀，愴悢昆友情。日暮風雪起，我去子還城。登塗建隼旟，勒駕望承明。雲臺煥中天，龍闕鬱上征。晨興奉早朝，玉露霑華纓。一朝從此去，服膺理庶甿。皇恩儻歲月，歸服廁羣英。
送元錫楊凌 韋應物
荒林翳山郭，積水成秋晦。端居意自違，況別親與愛。歡筵慊未足，離燈悄已對。還當掩郡閣，佇君方此會。
送楊氏女 韋應物
永日方慼慼，出門復悠悠。女子今有行，大江泝輕舟。爾輩況無恃，撫念益慈柔。幼爲長所育，兩別泣不休。對此結中腸，義往難復留。自小闕內訓，事姑貽我憂。賴茲託令門，仁恤庶無尤。貧儉誠所尚，資從豈待周。孝恭遵婦道，容止順其猷。別離在今晨，見爾當何秋。居閑始自遣，臨感忽難收。歸來視幼女，零淚緣纓流。
送中弟 韋應物
秋風入疎戶，離人起晨朝。山郡多風雨，西樓更蕭條。嗟予淮海老，送子關河遙。同來不同去，沈憂寧復消。
寄別李儋 韋應物
首戴惠文冠，心有決勝籌。翩翩四五騎，結束向幷州。名在相公幕，丘山恩未酬。妻子不及顧，親友安得留。宿昔同文翰，交分共綢繆。忽枉別離札，涕淚一交流。遠郡臥殘疾，涼氣滿西樓。想子臨長路，時當淮海秋。
送倉部蕭員外院長存 韋應物
襆被蹉跎老江國，情人邂逅此相逢。不隨鴛鷺朝天去，遙想蓬萊臺閣重。
送王校書 韋應物
同宿高齋換時節，共看移石復栽杉。送君江浦已惆悵，更上西樓看遠帆。
送丘員外還山 韋應物
長棲白雲表，蹔訪高齋宿。還辭郡邑諠，歸泛松江淥。結茅隱蒼嶺，伐薪響深谷。同是山中人，不知往來躅。靈芝非庭草，遼鶴委池鶩。終當署里門，一表高陽族。
重送丘二十二還臨平山居 韋應物
歲中始再覯，方來又解攜。纔留野艇語，已憶故山棲。幽澗人夜汲，深林鳥長啼。還持郡齋酒，慰子霜露淒。
送鄭端公弟移院常州 韋應物
時瞻憲臣重，禮爲內兄全。公程儻見責，私愛信不愆。況昔陪朝列，今茲俱海壖。清觴方對酌，天書忽告遷。豈徒咫尺地，使我心思綿。應當自此始，歸拜雲臺前。
送陸侍御還越 韋應物
居藩久不樂，遇子聊一欣。英聲頗籍甚，交辟迺時珍。繡衣過舊里，驄馬輝四鄰。敬恭尊郡守，牋簡具州民。謬忝誠所愧，思懷方見申。置榻宿清夜，加籩醼良辰。遵塗還盛府，行舫遶長津。自有賢方伯，得此文翰賓。
聽江笛送陸侍御 韋應物
遠聽江上笛，臨觴一送君。還愁獨宿夜，更向郡齋聞。
送丘員外歸山居 韋應物
郡閣始嘉宴，青山憶舊居。爲君量革履，且願住藍轝。
送崔叔清遊越 韋應物
忘茲適越意，愛我郡齋幽。野情豈好謁，詩興一相留。遠水帶寒樹，閶門望去舟。方伯憐文士，無爲成滯遊。
送雲陽鄒儒立少府侍奉還京師 韋應物
建中即藩守，天寶爲侍臣。歷觀兩都士，多閱諸侯人。鄒生乃後來，英俊亦罕倫。爲文頗瓌麗，稟度自貞醇。甲科推令名，延閣播芳塵。再命趨王畿，請告奉慈親。一鍾信榮祿，可以展歡欣。昆弟俱時秀，長衢當自伸。聊從郡閣暇，美此時景新。方將極娛宴，已復及離晨。省署慙再入，江海綿十春。今日閶門路，握手子歸秦。
送豆盧策秀才 韋應物
歲交冰未泮，地卑海氣昏。子有京師遊，始發吳閶門。新黃含遠林，微綠生陳根。詩人感時節，行道當憂煩。古來濩落者，俱不事田園。文如金石韻，豈乏知音言。方辭郡齋榻，爲酌離亭罇。無爲倦羈旅，一去高飛翻。
送王卿 韋應物
別酌春林啼鳥稀，雙旌背日晚風吹。却憶回來花已盡，東郊立馬望城池。
送劉評事 韋應物
聲華滿京洛，藻翰發陽春。未遂鵷鴻舉，尚爲江海賓。吳中高宴罷，西上一遊秦。已想函關道，遊子冒風塵。籠禽羨歸翼，遠守懷交親。況復歲云暮，凜凜冰霜辰。旭霽開郡閣，寵餞集文人。洞庭摘朱實，松江獻白鱗。丈夫豈恨別，一酌且歡忻。
送雷監赴闕庭 韋應物
才大無不備，出入爲時須。雄藩精理行，祕府擢文儒。詔書忽已至，焉得久踟躅。方舟趂朝謁，觀者盈路衢。廣筵列衆賓，送爵無停迂。攀餞誠愴恨，賀榮且歡娛。長陪柏梁宴，日向丹墀趨。時方重右職，蹉跎獨海隅。
送孫徵赴雲中 韋應物
黃驄少年舞雙戟，目視傍人皆辟易。百戰會誇隴上兒，一身復作雲中客。寒風動地氣蒼芒，橫吹先悲出塞長。敲石軍中傳夜火，斧冰河畔汲朝漿。前鋒直指陰山外，虜騎紛紛翦應碎。匈奴破盡看君歸，金印酬功如斗大。
期盧嵩枉書稱日暮無馬不赴以詩答 韋應物
佳期不可失，終願枉衡門。南陌人猶度，西林日未昏。庭前空倚杖，花裏獨留罇。莫道無來駕，知君有短轅。
任洛陽丞答前長安田少府問 韋應物
相逢且對酒，相問欲何如。數歲猶卑吏，家人笑著書。告歸應未得，榮宦又知疎。日日生春草，空令憶舊居。
假中枉盧二十二書亦稱臥疾兼訝李二久不訪問以詩答書因亦戲李二 韋應物
微官何事勞趨走，服藥閑眠養不才。花裏棋盤憎鳥汙，枕邊書卷訝風開。故人問訊緣同病，芳月相思阻一杯。應笑王戎成俗物，遙持麈尾獨徘徊。
酬鄭戶曹驪山感懷 韋應物
蒼山何鬱盤，飛閣凌上清。先帝昔好道，下元朝百靈。白雲已蕭條，麋鹿但縱橫。泉水今尚煖，舊林亦青青。我念綺襦歲，扈從當太平。小臣職前驅，馳道出灞亭。翻翻日月旗，殷殷鼙鼓聲。萬馬自騰驤，八駿按轡行。日出煙嶠綠，氛氳麗層甍。登臨起遐想，沐浴懽聖情。朝燕詠無事，時豐賀國禎。日和絃管音，下使萬室聽。海內湊朝貢，賢愚共歡榮。合沓車馬喧，西聞長安城。事往世如寄，感深迹所經。申章報蘭藻，一望雙涕零。
答李澣三首 一 韋應物
孤客逢春暮，緘情寄舊遊。海隅人使遠，書到洛陽秋。
答李澣三首 二 韋應物
馬卿猶有壁，漁父自無家。想子今何處，扁舟隱荻花。
答李澣三首 三 韋應物
林中觀易罷，溪上對鷗閑。楚俗饒辭客，何人最往還。
酬柳郎中春日歸揚州南郭見別之作 韋應物
廣陵三月花正開，花裏逢君醉一廻。南北相過殊不遠，暮潮從去早潮來。
酬李儋 韋應物
開門臨廣陌，旭旦車駕喧。不見同心友，徘徊憂且煩。都城二十里，居在艮與坤。人生所各務，乖闊累朝昏。湛湛罇中酒，青青芳樹園。緘情未及發，先此枉璵璠。邁世超高躅，尋流得真源。明當策疲馬，與子同笑言。
酬元偉過洛陽夜燕 韋應物
三載寄關東，所懽皆遠違。思懷方耿耿，忽得觀容輝。親燕在良夜，歡攜闢中闈。問我猶杜門，不能奮高飛。明燈照四隅，炎炭正可依。清觴雖云酌，所媿乏珍肥。晨裝復當行，寥落星已稀。何以慰心曲，佇子西還歸。
酬韓質舟行阻凍 韋應物
晨坐枉嘉藻，持此慰寢興。中獲辛苦奏，長河結陰冰。皓曜羣玉發，淒清孤景凝。至柔反成堅，造化安可恆。方舟未得行，鑿飲空兢兢。寒苦彌時節，待泮豈所能。何必涉廣川，荒衢且升騰。殷勤宣中意，庶用達吾朋。
李博士弟以余罷官居同德精舍共有伊陸名山之期久而未去枉詩見問中云宋生昔登覽未云那能顧蓬蓽直寄鄙懷聊以爲答 韋應物
初夏息衆緣，雙林對禪客。枉茲芳蘭藻，促我幽人策。冥搜企前哲，逸句陳往迹。髣髴陸渾南，迢遞千峰碧。從來遲高駕，自顧無物役。山水心所娛，如何更朝夕。晨興涉清洛，訪子高陽宅。莫言往來疎，駑馬知阡陌。
寄酬李博士永寧主簿叔廳見待 韋應物
解鞍先幾日，款曲見新詩。定向公堂醉，遙憐獨去時。葉霑寒雨落，鐘度遠山遲。晨策已云整，當同林下期。
荅令狐士曹獨孤兵曹聯騎暮歸望山見寄 韋應物
共愛青山住近南，行牽吏役背雙驂。枉書獨宿對流水，遙羨歸時滿夕嵐。
荅李博士 韋應物
休沐去人遠，高齋出林杪。晴山多碧峰，顥氣疑秋曉。端居喜良友，枉使千里路。緘書當夏時，開緘時已度。簷雛已颻颺，荷露方蕭颯。夢遠竹窗幽，行稀蘭徑合。舊居共南北，往來只如昨。問君今爲誰，日夕度清洛。
荅劉西曹 韋應物
公館夜云寂，微涼羣樹秋。西曹得時彥，華月共淹留。長嘯舉清觴，志氣誰與儔。千齡事雖邈，俯念忽已周。篇翰如雲興，京洛頗優游。詮文不獨古，理妙即同流。淺劣見推許，恐爲識者尤。空慙文璧贈，日夕不能酬。
荅貢士黎逢 韋應物
茂等方上達，諸生安可希。栖神澹物表，渙汗布令詞。如彼崑山玉，本自有光輝。鄙人徒區區，稱歎亦何爲。彌月曠不接，公門但驅馳。蘭章忽有贈，持用慰所思。不見心尚密，況當相見時。
答韓庫部 韋應物
良玉表貞度，麗藻頗爲工。名列金閨籍，心與素士同。日晏下朝來，車馬自生風。清宵有佳興，皓月直南宮。矯翮方上征，顧我邈忡忡。豈不願攀舉，執事府庭中。智乖時亦蹇，才大命有通。還當以道推，解組守蒿蓬。
荅崔主簿倬 韋應物
朗月分林靄，遙管動離聲。故驩良已阻，空宇澹無情。窈窕雲雁沒，蒼茫河漢橫。蘭草不可荅，沖襟徒自盈。
荅徐秀才 韋應物
鉛鈍謝貞器，時秀猥見稱。豈如白玉仙，方與紫霞升。清詩舞豔雪，孤抱瑩玄冰。一枝非所貴，懷書思武陵。
荅東林道士 韋應物
紫閣西邊第幾峰，茅齋夜雪虎行蹤。遙看黛色知何處，欲出山門尋暮鐘。
荅長寧令楊轍 韋應物
皓月升林表，公堂滿清輝。嘉賓自遠至，觴飲夜何其。宰邑視京縣，歸來無寸資。瓌文溢衆寶，雅正得吾師。廣川含澄瀾，茂樹擢華滋。短才何足數，枉贈媿妍詞。歡盼良見屬，素懷亦已披。何意雲棲翰，不嫌蓬艾卑。但恐河漢沒，回車首路岐。
荅馮魯秀才 韋應物
晨坐枉瓊藻，知子返中林。澹然山景晏，泉谷響幽禽。髣髴謝塵跡，逍遙舒道心。顧我腰間綬，端爲華髮侵。簿書勞應對，篇翰曠不尋。薄田失鋤耨，生苗安可任。徒令慙所問，想望東山岑。
荅崔主簿問兼簡溫上人 韋應物
緣情生衆累，晚悟依道流。諸境一已寂，了將身世浮。閑居澹無味，忽復四時周。靡靡芳草積，稍稍新篁抽。即此抱餘素，塊然誠寡儔。自適一忻意，愧蒙君子憂。
清都觀荅幼遐 韋應物
逍遙仙家子，日夕朝玉皇。興高清露沒，渴飲瓊華漿。解組一來款，披衣拂天香。粲然顧我笑，綠簡發新章。泠泠如玉音，馥馥若蘭芳。浩意坐盈此，月華殊未央。却念諠譁日，何由得清涼。疎松抗高殿，密竹陰長廊。榮名等糞土，攜手隨風翔。
善福精舍荅韓司錄清都觀會宴見憶 韋應物
弱志厭衆紛，抱素寄精廬。皦皦仰時彥，悶悶獨爲愚。之子亦辭秩，高蹤罷馳驅。忽因西飛禽，贈我以瓊琚。始表仙都集，復言歡樂殊。人生各有因，契闊不獲俱。一來田野中，日與人事疎。水木澄秋景，逍遙清賞餘。枉駕懷前諾，引領豈斯須。無爲便高翔，邈矣不可迂。
荅長安丞裴說 韋應物
出身忝時士，於世本無機。爰以林壑趣，遂成頑鈍姿。臨流意已淒，采菊露未稀。舉頭見秋山，萬事都若遺。獨踐幽人蹤，邈將親友違。髦士佐京邑，懷念枉貞詞。久雨積幽抱，清罇宴良知。從容操劇務，文翰方見推。安能戢羽翼，顧此林栖時。
奉酬處士叔見示 韋應物
挂纓守貧賤，積雪臥郊園。叔父親降趾，壺觴攜到門。高齋樂宴罷，清夜道心存。即此同疎氏，可以一忘言。
荅庫部韓郎中 韋應物
高士不羈世，頗將榮辱齊。適委華冕去，欲還幽林栖。雖懷承明戀，忻與物累暌。逍遙觀運流，誰復職端倪。而我豈高致，偃息平門西。愚者世所遺，沮溺共耕犂。風雪積深夜，園田掩荒蹊。幸蒙相思札，款曲期見攜。
荅暢校書當 韋應物
偶然棄官去，投跡在田中。日出照茅屋，園林養愚蒙。雖云無一資，罇酌會不空。且忻百穀成，仰嘆造化功。出入與民伍，作事靡不同。時伐南澗竹，夜還灃水東。貧蹇自成退，豈爲高人蹤。覽君金玉篇，彩色發我容。日月欲爲報，方春已徂冬。
荅崔都水 韋應物
深夜竹亭雪，孤燈案上書。不遇無爲化，誰復得閒居。
灃上精舍荅趙氏外生伉 韋應物
遠跡出塵表，寓身雙樹林。如何小子伉，亦有超世心。擔書從我遊，攜手廣川陰。雲開夏郊綠，景晏青山沈。對榻遇清夜，獻詩合雅音。所推苟禮數，於性道豈深。隱拙在沖默，經世昧古今。無爲率爾言，可以致華簪。
荅趙氏生伉 韋應物
暫與雲林別，忽陪鴛鷺翔。看山不得去，知爾獨相望。
荅端 韋應物
郊園夏雨歇，閑院綠陰生。職事方無効，幽賞獨違情。物色坐如見，離抱悵多盈。況感夕涼氣，聞此亂蟬鳴。
答史館張學士段柳庶子學士集賢院看花見寄兼呈柳學士 韋應物
班楊秉文史，對院自爲鄰。餘香掩閣去，遲日看花頻。似雪飄閶闔，從風點近臣。南宮有芳樹，不竝禁垣春。
荅王郎中 韋應物
臥閣枉芳藻，覽旨悵秋晨。守郡猶羈寓，無以慰嘉賓。野曠歸雲盡，天清曉露新。池荷涼已至，牕梧落漸頻。風物殊京國，邑里但荒榛。賦繁屬軍興，政拙媿斯人。髦士久臺閣，中路一漂淪。歸當列盛朝，豈念臥淮濱。
荅崔都水 韋應物
亭亭心中人，迢迢居秦關。常緘素札去，適枉華章還。憶在灃郊時，攜手望秋山。久嫌官府勞，初喜罷秩閑。終年不事業，寢食長慵頑。不知爲時來，名籍挂郎間。攝衣辭田里，華簪耀頹顏。卜居又依仁，日夕正追攀。牧人本無術，命至苟復遷。離念積歲序，歸途眇山川。郡齋有佳月，園林含清泉。同心不在宴，罇酒徒盈前。覽君陳迹遊，詞意俱悽妍。忽忽已終日，將詶不能宣。甿稅況重疊，公門極熬煎。責逋甘首免，歲晏當歸田。勿厭守窮轍，慎爲名所牽。
荅王卿送別 韋應物
去馬嘶春草，歸人立夕陽。元知數日別，要使兩情傷。
荅裴丞說歸京所獻 韋應物
執事頗勤久，行去亦傷乖。家貧無僮僕，吏卒升寢齋。衣服藏內篋，藥草曝前階。誰復知次第，濩落且安排。還期在歲晏，何以慰吾懷。
答裴處士 韋應物
遺民愛精舍，乘犢入青山。來署高陽里，不遇白衣還。禮賢方化俗，聞風自款關。況子逸羣士，栖息蓬蒿間。
荅楊奉禮 韋應物
多病守山郡，自得接嘉賓。不見三四日，曠若十餘旬。臨觴獨無味，對榻已生塵。一詠舟中作，灑雪忽驚新。煙波見棲旅，景物具昭陳。秋塘唯落葉，野寺不逢人。白事廷吏簡，閑居文墨親。高天池閣靜，寒菊霜露頻。應當整孤棹，歸來展殷勤。
答端 韋應物
坐憶故園人已老，寧知遠郡雁還來。長瞻西北是歸路，獨上城樓日幾廻。
答僴奴重陽二甥 韋應物
棄職曾守拙，翫幽遂忘喧。山澗依磽𥕂，竹樹蔭清源。貧居煙火濕，歲熟梨棗繁。風雨飄茅屋，蒿草沒瓜園。羣屬相歡悅，不覺過朝昏。有時看禾黍，落日上秋原。飲酒任真性，揮筆肆狂言。一朝忝蘭省，三載居遠藩。復與諸弟子，篇翰每相敦。西園休習射，南池對芳樽。山藥經雨碧，海榴凌霜飜。念爾不同此，悵然復一論。重陽守故家，僴子旅湘沅。俱有緘中藻，惻惻動離魂。不知何日見，衣上淚空存。
荅重陽 韋應物
省札陳往事，愴憶數年中。一身朝北闕，家累守田農。望山亦臨水，暇日每來同。性情一疎散，園林多清風。忽復隔淮海，夢想在灃東。病來經時節，起見秋塘空。城郭連榛嶺，鳥雀噪溝叢。坐使驚霜鬢，撩亂已如蓬。
酬劉侍郎使君 韋應物
瓊樹凌霜雪，葱蒨如芳春。英賢雖出守，本自玉階人。宿昔陪郎署，出入仰清塵。孰云俱列郡，比德豈爲鄰。風雨飄海氣，清涼悅心神。重門深夏晝，賦詩延衆賓。方以歲月舊，每蒙君子親。繼作郡齋什，遠贈荆山珍。高閑庶務理，遊眺景物新。朋友亦遠集，燕酌在佳辰。始唱已慙拙，將酬益難伸。濡毫意僶俛，一用寫悁勤。
答令狐侍郎 韋應物
一凶廼一吉，一是復一非。孰能逃斯理，亮在識其微。三黜故無慍，高賢當庶幾。但以親交戀，音容邈難希。況昔別離久，俱忻藩守歸。朝宴方陪廁，山川又乖違。吳門冒海霧，峽路凌連磯。同會在京國，相望涕沾衣。明時重英才，當復列彤闈。白玉雖塵垢，拂拭還光輝。
酬張協律 韋應物
昔人鬻舂地，今人復一賢。屬余藩守日，方君臥病年。麗思阻文宴，芳蹤闕賓筵。經時豈不懷，欲往事屢牽。公府適煩倦，開緘瑩新篇。非將握中寶，何以比其妍。感茲棲寓詞，想復痾瘵纏。空宇風霜交，幽居情思綿。當以貧非病，孰云白未玄。邑中有其人，憔倅即我愆。由來牧守重，英俊得薦延。匪人等鴻毛，斯道何由宣。遭時無早晚，蘊器俟良緣。觀文心未衰，勿藥疾當痊。晨期簡牘罷，馳慰子忡然。
荅秦十四校書 韋應物
知掩山扉三十秋，魚須翠碧棄牀頭。莫道謝公方在郡，五言今日爲君休。
答賓 韋應物
斜月纔鑒帷，凝霜偏冷枕。持情須耿耿，故作單牀寢。
奉和聖製重陽日賜宴 韋應物
聖心憂萬國，端居在穆清。玄功致海[晏]，錫讌表文明。恩屬重陽節，雨應此時晴。寒菊生池苑，高樹出宮城。捧藻千官處，垂戒百王程。復覩開元日，臣愚獻頌聲。
和吳舍人早春歸沐西亭言志 韋應物
曉漏戒中禁，清香肅朝衣。一門雙掌誥，伯侍仲言歸。亭高性情曠，職密交遊稀。賦詩樂無事，解帶偃南扉。陽春美時澤，旭霽望山暉。幽禽響未轉，東原綠猶微。名雖列僊爵，心已遣塵機。即事同巖隱，聖渥良難違。
答河南李士巽題香山寺 韋應物
洛都遊宦日，少年攜手行。投杯起芳席，總轡振華纓。關塞有佳氣，巖開伊水清。攀林憩佛寺，登高望都城。蹉跎二十載，世務各所營。茲賞長在夢，故人安得幷。前歲守九江，恩詔赴咸京。因塗再登歷，山河屬晴明。寂寞僧侶少，蒼茫林木成。牆宇或崩剝，不見舊題名。舊遊況存歿，獨此淚交橫。交橫誰與同，書壁貽友生。今茲守吳郡，綿思方未平。子復經陳迹，一感我深情。遠蒙惻愴篇，中有金玉聲。反覆終難答，金玉尚爲輕。
答故人見諭 韋應物
素寡名利心，自非周圓器。徒以歲月資，屢蒙藩條寄。時風重書札，物情敦貨遺。機杼十縑單，慵疎百函愧。常負交親責，且爲一官累。況本濩落人，歸無置錐地。省己已知非，枉書見深致。雖欲效區區，何由枉其志。
酬閻員外陟 韋應物
寒夜阻良覿，叢竹想幽居。虎符[予]已誤，金丹子何如。讌集觀農暇，笙歌聽訟餘。雖蒙一言教，自愧道情疎。
酬秦徵君徐少府春日見寄 韋應物
終日愧無政，與君聊散襟。城根山半腹，亭影水中心。朗詠竹牕靜，野情花逕深。那能有餘興，不作剡溪尋。
冬夜宿司空曙野居因寄酬贈 韋應物
南北與山鄰，蓬庵庇一身。繁霜疑有雪，荒草似無人。遂性在耕稼，所交唯賤貧。何掾張椽傲，每重德璋親。
長安遇馮著 韋應物
客從東方來，衣上灞陵雨。問客何爲來，采山因買斧。冥冥花正開，颺颺燕新乳。昨別今已春，鬢絲生幾縷。
將發楚州經寶應縣訪李二忽於州館相遇月夜書事因簡李寶應 韋應物
孤舟欲夜發，祗爲訪情人。此地忽相遇，留連意更新。停杯嗟別久，對月言家貧。一問臨邛令，如何待上賓。
廣陵遇孟九雲卿 韋應物
雄藩本帝都，遊士多俊賢。夾河樹鬱鬱，華館千里連。新知雖滿堂，中意頗未宣。忽逢翰林友，歡樂斗酒前。高文激頹波，四海靡不傳。西施且一笑，衆女安得妍。明月滿淮海，哀鴻逝長天。所念京國遠，我來君欲還。
路逢崔元二侍御避馬見招以詩見贈 韋應物
一臺稱二妙，歸路望行塵。俱是攀龍客，空爲避馬人。見招翻跼蹐，相問良殷勤。日日吟趨府，彈冠豈有因。
逢楊開府 韋應物
少事武皇帝，無賴恃恩私。身作里中橫，家藏亡命兒。朝持樗蒲局，暮竊東鄰姬。司隸不敢捕，立在白玉墀。驪山風雪夜，長楊羽獵時。一字都不識，飲酒肆頑癡。武皇升仙去，憔悴被人欺。讀書事已晚，把筆學題詩。兩府始收跡，南宮謬見推。非才果不容，出守撫惸嫠。忽逢楊開府，論舊涕俱垂。坐客何由識，惟有故人知。
休暇日訪王侍御不遇 韋應物
九日驅馳一日閑，尋君不遇又空還。怪來詩思清人骨，門對寒流雪滿山。
因省風俗訪道士姪不見題壁 韋應物
去年澗水今亦流，去年杏花今又拆。山人歸來問是誰，還是去年行春客。
有所思 韋應物
借問堤上柳，青青爲誰春。空遊昨日地，不見昨日人。繚繞萬家井，往來車馬塵。莫道無相識，要非心所親。
夏夜憶盧嵩 韋應物
靄靄高館暮，開軒滌煩襟。不知湘雨來，瀟灑在幽林。炎月得涼夜，芳樽誰與斟。故人南北居，累月間徽音。人生無閑日，歡會當在今。反側候天旦，層城苦沈沈。
春中憶元二 韋應物
雨歇萬井春，柔條已含緑。徘徊洛陽陌，惆悵杜陵曲。遊絲正高下，啼鳥還斷續。有酒今不同，思君瑩如玉。
懷素友子西 韋應物
廣陌竝遊騎，公堂接華襟。方歡遽見別，永日獨沈吟。階暝流暗駛，氣疎露已侵。層城湛深夜，片月生幽林。往款良未遂，來覿曠無音。恆當清觴宴，思子玉山岑。耿耿何以寫，密言空委心。
月晦憶去年與親友曲水遊讌 韋應物
晦賞念前歲，京國結良儔。騎出宣平里，飲對曲池流。今朝隔天末，空園傷獨遊。雨歇林光變，塘緑鳥聲幽。凋甿積逋稅，華鬢集新秋。誰言戀虎符，終當還舊丘。
池上懷王卿 韋應物
幽居捐世事，佳雨散園芳。入門靄已緑，水禽鳴春塘。重雲始成夕，忽霽尚殘陽。輕舟因風泛，郡閣望蒼蒼。私燕阻外好，臨歡一停觴。茲遊無時盡，旭日願相將。
立夏日憶京師諸弟 韋應物
改序念芳辰，煩襟倦日永。夏木已成陰，公門晝恆靜。長風始飄閣，疊雲纔吐嶺。坐想離居人，還當惜徂景。
曉至園中憶諸弟崔都水 韋應物
山郭恆悄悄，林月亦娟娟。景清神已澄，事簡慮絕牽。秋塘徧衰草，曉露洗紅蓮。不見心所愛，茲賞豈爲妍。
懷瑯琊深標二釋子 韋應物
白雲埋大壑，陰崖滴夜泉。應居西石室，月照山蒼然。
雨夜感懷 韋應物
微雨灑高林，塵埃自蕭散。耿耿心未平，沈沈夜方半。獨驚長簟冷，遽覺愁鬢換。誰能當此夕，不有盈襟歎。
雲陽館懷谷口 韋應物
清泚階下流，云自谷口源。念昔白衣士，結廬在石門。道高杳無累，景靜得忘言。山夕綠陰滿，世移清賞存。吏役豈遑暇，幽懷復朝昏。雲泉非所濯，蘿月不可援。長往遂真性，暫遊恨卑喧。出身既事世，高躅難等論。
憶灃上幽居 韋應物
一來當復去，猶此厭樊籠。況我林栖子，朝服坐南宮。唯獨問啼鳥，還如灃水東。
重九登滁城樓憶前歲九日歸灃上赴崔都水及諸弟讌集悽然懷舊 韋應物
今日重九讌，去歲在京師。聊廻出省步，一赴郊園期。嘉節始云邁，周辰已及茲。秋山滿清景，當賞屬乖離。凋散民里闊，摧翳衆木衰。樓中一長嘯，惻愴起涼颸。
始夏南園思舊里 韋應物
夏首雲物變，雨餘草木繁。池荷初帖水，林花已掃園。縈叢蝶尚亂，依閣鳥猶喧。對此殘芳月，憶在漢陵原。
登蒲塘驛沿路見泉谷邨墅忽想京師舊居追懷昔年 韋應物
青山導騎遶，春風行斾舒。均徭視屬城，問疾躬里閭。煙水依泉谷，川陸散樵漁。忽念故園日，復憶驪山居。荏苒斑鬢及，夢寢婚宦初。不覺平生事，咄嗟二紀餘。存歿闊已永，悲多歡自疎。高秩非爲美，闌干淚盈裾。
經函谷關 韋應物
洪河絕山根，單軌出其側。萬古爲要樞，往來何時息。秦皇即恃險，海內被吞食。及嗣同覆顛，咽喉莫能塞。炎靈詎西駕，婁子非經國。徒欲扼諸侯，不知恢至德。聖朝及天寶，豺虎起東北。下沈戰死魂，上結窮冤色。古今雖共守，成敗良可識。藩屏無俊賢，金湯獨何力。[馳]車一登眺，感慨中自惻。
經武功舊宅 韋應物
茲邑昔所遊，嘉會常在目。歷載俄二九，始往今來復。慼慼居人少，茫茫野田綠。風雨經舊墟，毀垣迷往躅。門臨川流駛，樹有羇雌宿。多累恆悲往，長年覺時速。欲去中復留，徘徊結心曲。
往雲門郊居塗經廻流作 韋應物
茲晨乃休暇，適往田家廬。原谷徑塗澀，春陽草木敷。纔遵板橋曲，復此清澗紆。崩壑方見射，廻流忽已舒。明滅泛孤景，杳靄含夕虛。無將爲邑志，一酌澄波餘。
乘月過西郊渡 韋應物
遠山含紫氛，春野靄云暮。值此歸時月，留連西澗渡。謬當文墨會，得與羣英遇。賞逐亂流翻，心將清景悟。行車儼未轉，芳草空盈步。已舉候亭火，猶愛村原樹。還當守故扃，悵恨秉幽素。
晚歸灃川 韋應物
凌霧朝閶闔，落日返清川。簪組方暫解，臨水一翛然。昆弟忻來集，童稚滿眼前。適意在無事，攜手望秋田。南嶺橫爽氣，高林繞遙阡。野廬不鋤理，翳翳起荒煙。名秩斯逾分，廉退媿不全。已想平門路，晨騎復言旋。
授衣還田里 韋應物
公門懸甲令，澣濯遂其私。晨起懷愴恨，野田寒露時。氣收天地廣，風淒草木衰。山明始重疊，川淺更逶迤。煙火生閭里，禾黍積東菑。終然可樂業，時節一來斯。
夕次盱眙縣 韋應物
落帆逗淮鎮，停舫臨孤驛。浩浩風起波，冥冥日沈夕。人歸山郭暗，雁下蘆洲白。獨夜憶秦關，聽鐘未眠客。
春月觀省屬城始憩東西林精舍 韋應物
因時省風俗，布惠迨高年。建隼出潯陽，整駕遊山川。白雲斂晴壑，羣峰列遙天。嶔㟢石門狀，杳靄香爐烟。榛荒屢罥罣，偪側殆覆顛。方臻釋氏廬，時物屢華妍。曇遠昔經始，於茲閟幽玄。東西竹林寺，灌注寒澗泉。人事即云泯，歲月復已綿。殿宇餘丹紺，磴閣峭欹懸。佳士亦棲息，善身絕塵緣。今我蒙朝寄，教化敷里鄽。道妙茍爲得，出處理無偏。心當同所尚，跡豈辭纏牽。
自蒲塘驛廻駕經歷山水 韋應物
館宿風雨滯，始晴行蓋轉。潯陽山水多，草木俱紛衍。崎嶇緣碧澗，蒼翠踐苔蘚。高樹夾潺湲，崩石橫陰巘。野杏依寒拆，餘雲冒嵐淺。性愜形豈勞，境殊路遺緬。憶昔終南下，佳遊亦屢展。時禽下流暮，紛思何由遣。
山行積雨歸途始霽 韋應物
攬轡窮登降，陰雨遘二旬。但見白雲合，不睹巖中春。急澗豈易揭，峻塗良難遵。深林猿聲冷，沮洳虎跡新。始霽升陽景，山水閱清晨。雜花積如霧，百卉萋已陳。鳴騶屢驤首，歸路自忻忻。
傷逝 韋應物
染白一爲黑，焚木盡成灰。念我室中人，逝去亦不廻。結髮二十載，賓敬如始來。提攜屬時屯，契闊憂患災。柔素亮爲表，禮章夙所該。仕公不及私，百事委令才。一旦入閨門，四屋滿塵埃。斯人既已矣，觸物但傷摧。單居移時節，泣涕撫嬰孩。知妄謂當遣，臨感要難裁。夢想忽如睹，驚起復徘徊。此心良無已，遶屋生蒿萊。
往富平傷懷 韋應物
晨起凌嚴霜，慟哭臨素帷。駕言百里塗，惻愴復何爲。昨者仕公府，屬城常載馳。出門無所憂，返室亦熙熙。今者掩筠扉，但聞童稚悲。丈夫須出入，顧爾內無依。銜恨已酸骨，何況苦寒時。單車路蕭條，廻首長逶遲。飄風忽截野，嘹唳雁起飛。昔時同往路，獨往今詎知。
出還 韋應物
昔出喜還家，今還獨傷意。入室掩無光，銜哀寫虛位。悽悽動幽幔，寂寂驚寒吹。幼女復何知，時來庭下戲。咨嗟日復老，錯莫身如寄。家人勸我飡，對案空垂淚。
冬夜 韋應物
杳杳日云夕，鬱結誰爲開。單衾自不暖，霜霰已皚皚。晚歲淪夙志，驚鴻感深哀。深哀當何爲，桃李忽凋摧。幃悵徒自設，冥寞豈復來。平生雖恩重，遷去託窮埃。抱此女曹恨，顧非高世才。振衣中夜起，河漢尚裴回。
送終 韋應物
奄忽逾時節，日月獲其良。蕭蕭車馬悲，祖載發中堂。生平同此居，一旦異存亡。斯須亦何益，終復委山岡。行出國南門，南望鬱蒼蒼。日入乃云造，慟哭宿風霜。晨遷俯玄廬，臨訣但遑遑。方當永潛翳，仰視白日光。俯仰遽終畢，封樹已荒涼。獨留不得還，欲去結中腸。童稚知所失，啼號捉我裳。既事猶倉卒，歲月始難忘。
除日 韋應物
思懷耿如昨，季月已云暮。忽驚年復新，獨恨人成故。冰池始泮綠，梅楥還飄素。淑景方轉延，朝朝自難度。
歎楊花 韋應物
空蒙不自定，況值暄風度。舊賞逐流年，新愁忽盈素。纔縈下苑曲，稍滿東城路。人意有悲歡，時芳獨如故。
過昭國里故第 韋應物
不復見故人，一來過故宅。物變知景暄，心傷覺時寂。池荒野筠合，庭綠幽草積。風散花意謝，鳥還山光夕。宿昔方同賞，詎知今念昔。緘室在東廂，遺器不忍覿。柔翰全分意，芳巾尚染澤。殘工委筐篋，餘素經刀尺。收此還我家，將還復愁惕。永絕攜手歡，空存舊行迹。冥冥獨無語，杳杳將何適。唯思今古同，時緩傷與戚。
夏日 韋應物
已謂心苦傷，如何日方永。無人不晝寢，獨坐山中靜。悟澹將遣慮，學空庶遺境。積俗易爲侵，愁來復難整。
端居感懷 韋應物
沈沈積素抱，婉婉屬之子。永日獨無言，忽驚振衣起。方如在幃室，復悟永終已。稚子傷恩絕，盛時若流水。暄涼同寡趣，朗晦俱無理。寂性常喻人，滯情今在己。空房欲云暮，巢燕亦來止。夏木遽成陰，綠苔誰復履。感至竟何方，幽獨長如此。
閑齋對雨 韋應物
幽獨自盈抱，陰淡亦連朝。空齋對高樹，疎雨共蕭條。巢燕翻泥濕，蕙花依砌消。端居念往事，倏忽苦驚飆。
秋夜二首 一 韋應物
庭樹轉蕭蕭，陰蟲還戚戚。獨向高齋眠，夜聞寒雨滴。微風時動牖，殘燈尚留壁。惆悵平生懷，偏來委今夕。
秋夜二首 二 韋應物
霜露已淒淒，星漢復昭回。朔風中夜起，驚鴻千里來。蕭條涼葉下，寂寞清砧哀。歲晏仰空宇，心事若寒灰。
感夢 韋應物
歲月轉蕪漫，形影長寂寥。髣髴覯微夢，感嘆起中宵。綿思靄流月，驚魂颯廻飆。誰念茲夕永，坐令顏鬢凋。
同德精舍舊居傷懷 韋應物
洛京十載別，東林訪舊扉。山河不可望，存沒意多違。時遷跡尚在，同去獨來歸。還見窗中鴿，日暮遶庭飛。
悲故交 韋應物
白璧衆求瑕，素絲易成汙。萬里顛沛還，高堂已長暮。積憤方盈抱，纏哀忽逾度。念子從此終，黃泉竟誰訴。一爲時事感，豈獨平生故。唯見荒丘原，野草塗朝露。
張彭州前與緱氏馮少府各惠寄一篇多故未答張已云沒因追哀敘事兼遠簡馮生 韋應物
君昔掌文翰，西垣復石渠。朱衣乘白馬，輝光照里閭。余時忝南省，接讌媿空虛。一別守茲郡，蹉跎歲再除。長懷關河表，永日簡牘餘。郡中有方塘，涼閣對紅蕖。金玉蒙遠貺，篇詠見吹噓。未答平生意，已沒九原居。秋風吹寢門，長慟涕漣如。覆視緘中字，奄爲昔人書。髮鬢已云白，交友日彫疎。馮生遠同恨，憔悴在田廬。
東林精舍見故殿中鄭侍御題詩追舊書情涕泗橫集因寄呈閻澧州馮少府 韋應物
仲月景氣佳，東林一登歷。中有故人詩，淒涼在高壁。精思長懸世，音容已歸寂。墨澤傳灑餘，磨滅親翰跡。平生忽如夢，百事皆成昔。結騎京華年，揮文篋笥積。朝廷重英彥，時輩分珪璧。永謝柏梁陪，獨闕金門籍。方嬰存歿感，豈暇林泉適。雨餘山景寒，風散花光夕。新知雖滿堂，故情誰能覿。唯當同時友，緘寄空悽慼。
話舊 韋應物
存亡三十載，事過悉成空。不惜霑衣淚，併話一宵中。
至開化里壽春公故宅 韋應物
寧知府中吏，故宅一徘徊。歷階存往敬，瞻位泣餘哀。廢井沒荒草，陰牖生緑笞。門前車馬散，非復昔時來。
睢陽感懷 韋應物
豺虎犯天綱，昇平無內備。長驅陰山卒，略踐三河地。張侯本忠烈，濟世有深智。堅壁梁宋間，遠籌吳楚利。窮年方絕輸，鄰援皆攜貳。使者哭其庭，救兵終不至。重圍雖可越，藩翰諒難棄。飢喉待危巢，懸命中路墜。甘從鋒刃斃，莫奪堅貞志。宿將降賊庭，儒生獨全義。空城唯白骨，同往無賤貴。哀哉豈獨今，千載當歔欷。
感事 韋應物
霜雪皎素絲，何意墜墨池。青蒼猶可濯，黑色不可移。女工再三嘆，委棄當此時。歲寒雖無褐，機杼誰肯施。
感鏡 韋應物
鑄鏡廣陵市，菱花匣中發。夙昔嘗許人，鏡成人已沒。如冰結圓器，類璧無絲髮。形影終不臨，清光殊不歇。一感平生言，松枝樹秋月。
歎白髮 韋應物
還同一葉落，對此孤鏡曉。絲縷乍難分，楊花復相遶。時役人易衰，吾年白猶少。
登高望洛城作 韋應物
高臺造雲端，遐瞰周四垠。雄都定鼎地，勢據萬國尊。河岳出雲雨，土圭酌乾坤。舟通南越貢，城背北邙原。帝宅夾清洛，丹霞捧朝暾。葱蘢瑤臺榭，𥦖窱雙闕門。十載構屯難，兵戈若雲屯。膏腴滿榛蕪，比屋空毀垣。聖主乃東眷，俾賢拯元元。熙熙居守化，泛泛太府恩。至損當受益，苦寒必生溫。平明四城開，稍見市井喧。坐感理亂迹，永懷經濟言。吾生自不達，空鳥何翩翻。天高水流遠，日晏城郭昏。裴回訖旦夕，聊用寫憂煩。
同德寺閣集眺 韋應物
芳節欲云晏，遊遨樂相從。高閣照丹霞，飀飀含遠風。寂寥氛氳廓，超忽神慮空。旭日霽皇州，岧嶢見兩宮。嵩少多秀色，羣山莫與崇。三川浩東注，瀍澗亦來同。陰陽降大和，宇宙得其中。舟車滿川陸，四國靡不通。舊堵今即葺，庶甿亦已豐。周覽思自奮，行當遇時邕。
登寶意寺上方舊遊 韋應物
翠嶺香臺出半天，萬家煙樹滿晴川。諸僧近住不相識，坐聽微鐘記往年。
登樂遊廟作 韋應物
高原出東城，鬱鬱見咸陽。上有千載事，乃自漢宣皇。頹壖久凌遲，陳迹翳丘荒。春草雖復綠，驚風但飄揚。周覽京城內，雙闕起中央。微鐘何處來，暮色忽蒼蒼。歌吹喧萬井，車馬塞康莊。昔人豈不爾，百世同一傷。歸當守沖漠，跡寓心自忘。
登西南岡卜居遇雨尋竹浪至灃壖縈帶數里清流茂樹雲物可賞 韋應物
登高創危構，林表見川流。微雨颯已至，蕭條川氣秋。下尋密竹盡，忽曠沙際遊。紆曲水分野，綿延稼盈疇。寒花明廢墟，樵牧笑榛丘。雲水成陰澹，竹樹更清幽。適自戀佳賞，復茲永日留。
灃上與幼遐月夜登西岡翫花 韋應物
置酒臨高隅，佳人自城闕。已翫滿川花，還看滿川月。花月方浩然，賞心何由歇。
樓中月夜 韋應物
端令倚懸檻，長望抱沈憂。寧知故園月，今夕在茲樓。衰蓮送餘馥，華露湛新秋。坐見蒼林變，清輝愴已休。
西樓 韋應物
高閣一長望，故園何日歸？煙塵擁函谷，秋雁過來稀。
夜望 韋應物
南樓夜已寂，暗鳥動林間。不見城郭事，沈沈唯四山。
晚登郡閣 韋應物
悵然高閣望，已掩東城關。春風偏送柳，夜景欲沈山。
登重玄寺閣 韋應物
時暇陟雲構，晨霽澄景光。始見吳都大，十里鬱蒼蒼。山川表明麗，湖海吞大荒。合沓臻水陸，駢闐會四方。俗繁節又暄，雨順物亦康。禽魚各翔泳，草木遍芬芳。於茲省甿俗，一用勸農桑。誠知虎符忝，但恨歸路長。
觀早朝 韋應物
伐鼓通嚴城，車馬溢廣躔。煌煌列明燭，朝服照華鮮。金門杳深沈，尚聽清漏傳。河漢忽已沒，司閽啓晨關。丹殿據龍首，崔嵬對南山。寒生千門裏，日照雙闕間。禁旅下成列，爐香起中天。輝輝覩明聖，濟濟行俊賢。媿無鴛鷺姿，短翮空飛還。誰當假毛羽，雲路相追攀。
陪元侍御春遊 韋應物
何處醉春風，長安西復東。不因俱罷職，豈得此時同。貰酒宣平里，尋芳下苑中。往來楊柳陌，猶避昔年驄。
遊龍門香山泉 韋應物
山水本自佳，遊人已忘慮。碧泉更幽絕，賞愛未能去。潺湲寫幽磴，繚繞帶嘉樹。激轉忽殊流，歸泓又同注。羽觴自成翫，永日亦延趣。靈草有時香，仙源不知處。還當候圓月，攜手重遊寓。
龍門遊眺 韋應物
鑿山導伊流，中斷若天闢。都門遙相望，佳氣生朝夕。素懷出塵意，適有攜手客。精舍遶層阿，千龕鄰峭壁。緣雲路猶緬，憩澗鐘已寂。花樹發煙華，淙流散石脈。長嘯招遠風，臨潭漱金碧。日落望都城，人間何役役。
洛都遊寓 韋應物
東風日已和，元化亮無私。草木同時植，生條有高卑。罷官守園廬，豈不懷渴飢。窮通非所干，跼促當何爲。佳辰幸可遊，親友亦相追。朝從華林宴，暮返東城期。掇英出蘭臯，翫月步川坻。軒冕誠可慕，所憂在縶維。
再遊龍門懷舊侶 韋應物
兩山鬱相對，晨策方上干。靄靄眺都城，悠悠俯清瀾。邈矣二三子，茲焉屢遊盤。良時忽已周，獨往念前歡。好鳥始云至，衆芳亦未闌。遇物豈殊昔，慨傷自有端。
莊嚴精舍遊集 韋應物
良遊因時暇，乃在西南隅。綠煙凝層城，豐草滿通衢。精舍何崇曠，煩跼一弘舒。架虹施廣蔭，構雲眺八區。既此塵境遠，忽聞幽鳥殊。新林泛景光，叢綠含露濡。永日亮難遂，平生少歡娛。誰能遽還歸，幸與高士俱。
府舍月遊 韋應物
官舍耿深夜，佳月喜同遊。橫河俱半落，泛露忽驚秋。散彩疎羣樹，分規澄素流。心期與浩景，蒼蒼殊未收。
任鄠令渼陂遊眺 韋應物
野水灩長塘，煙花亂晴日。氤氳綠樹多，蒼翠千山出。遊魚時可見，新荷尚未密。屢往心獨閑，恨無理人術。
西郊遊矚 韋應物
東風散餘沍，陂水淡已綠。煙芳何處尋，杳藹春山曲。新禽哢暄節，晴光泛嘉木。一與諸君遊，華觴忻見屬。
再遊西郊渡 韋應物
水曲一追遊，遊人重懷戀。嬋娟昨夜月，還向波中見。驚禽棲不定，流芳寒未徧。攜手更何時，佇看花似霰。
月溪與幼遐君貺同遊 韋應物
岸篠覆廻溪，廻溪曲如月。沈沈水容綠，寂寂流鶯歇。淺石方凌亂，遊禽時出沒。半雨夕陽霏，緣源雜花發。明晨重來此，同心應已闕。
與幼遐君貺兄弟同遊白家竹潭 韋應物
清賞非素期，偶遊方自得。前登絕嶺險，下視深潭黑。密竹已成暮，歸雲殊未極。春鳥依谷暄，紫蘭含幽色。已將芳景遇，復款平生憶。終念一歡別，臨風還默默。
秋夕西齋與僧神靜遊 韋應物
晨登西齋望，不覺至夕曛。正當秋夏交，原野起煙氛。坐聽涼飆舉，華月稍披雲。漠漠山猶隱，灩灩川始分。物幽夜更殊，境靜興彌臻。息機非傲世，于時乏嘉聞。究空自爲理，況與釋子羣。
觀田家 韋應物
微雨衆卉新，一雷驚蟄始。田家幾日閑，耕種從此起。丁壯俱在野，場圃亦就理。歸來景常晏，飲犢西澗水。飢劬不自苦，膏澤且爲喜。倉廩無宿儲，徭役猶未已。方慙不耕者，祿食出閭里。
園亭覽物 韋應物
積雨時物變，夏綠滿園新。殘花已落實，高笋半成筠。守此幽棲地，自是忘機人。
觀灃水漲 韋應物
夏雨萬壑湊，灃漲暮渾渾。草木盈川谷，澶漫一平吞。槎梗方瀰泛，濤沫亦洪翻。北來注涇渭，所過無安源。雲嶺同昏黑，觀望悸心魂。舟人空斂棹，風波正自奔。
陪王卿郎中遊南池 韋應物
鵷鴻俱失侶，同爲此地遊。露浥荷花氣，風散柳園秋。煙草凝衰嶼，星漢泛歸流。林高初上月，塘深未轉舟。清言屢往復，華樽始獻酬。終憶秦川賞，端坐起離憂。
南園陪王卿遊矚 韋應物
形跡雖拘檢，世事澹無心。郡中多山水，日夕聽幽禽。几閣文墨暇，園林春景深。雜花芳意散，綠池暮色沈。君子有高躅，相攜在幽尋。一酌何爲貴，可以寫沖襟。
遊西山 韋應物
時事方擾擾，幽賞獨悠悠。弄泉朝涉澗，采石夜歸州。揮翰題蒼峭，下馬歷嵌丘。所愛唯山水，到此即淹留。
春遊南亭 韋應物
川明氣已變，巖寒雲尚擁。南亭草心綠，春塘泉脈動。景煦聽禽響，雨餘看柳重。逍遙池館華，益媿專城寵。
再遊西山 韋應物
南譙古山郡，信是高人居。自歎乏弘量，終朝親簿書。於時忽命駕，秋野正蕭疎。積逋誠待責，尋山亦有餘。測測石泉冷，曖曖煙谷虛。中有釋門子，種果結茅廬。出身厭名利，遇境即躊躇。守直雖多忤，視險方晏如。況將塵埃外，襟抱從此舒。
遊靈巖寺 韋應物
始入松路永，獨忻山寺幽。不知臨絕檻，乃見西江流。吳岫分煙景，楚甸散林丘。方悟關塞眇，重軫故園愁。聞鐘戒歸騎，憩澗惜良遊。地疎泉谷狹，春深草木稠。茲焉賞未極，清景期杪秋。
與盧陟同遊永定寺北池僧齋 韋應物
密竹行已遠，子歸啼更深。綠池芳草氣，閑齋春樹陰。晴蝶飄蘭逕，遊蜂遶花心。不遇君攜手，誰復此幽尋。
遊溪 韋應物
野水煙鶴唳，楚天雲雨空。翫舟清景晚，垂釣綠蒲中。落花飄旅衣，歸流澹清風。緣源不可極，遠樹但青葱。
遊開元精舍 韋應物
夏衣始輕體，遊步愛僧居。果園新雨後，香臺照日初。綠陰生晝靜，孤花表春餘。符竹方爲累，形跡一來疎。
襄武館遊眺 韋應物
州民知禮讓，訟簡得遨遊。高亭憑古地，山川當暮秋。是時秔稻熟，西望盡田疇。仰恩慙政拙，念勞喜歲收。澹泊風景晏，繚繞雲樹幽。節往情惻惻，天高思悠悠。嘉賓幸雲集，芳罇始淹留。還希習池賞，聊以駐鳴騶。
秋景詣瑯瑘精舍 韋應物
屢訪塵外跡，未窮幽賞情。高秋天景遠，始見山水清。上陟巖殿憩，暮看雲壑平。蒼茫寒色起，迢遞晚鐘鳴。意有清夜戀，身爲符守嬰。悟言緇衣子，蕭灑中林行。
同韓郎中閑庭南望秋景 韋應物
朝下抱餘素，地高心本閑。如何趨府客，罷秩見秋山。疎樹共寒意，遊禽同暮還。因君悟清景，西望一開顏。
慈恩精舍南池作 韋應物
清境豈云遠，炎氛忽如遺。重門布綠陰，菡萏滿廣池。石髮散清淺，林光動漣漪。緣崖摘紫房，扣檻集靈龜。浥浥餘露氣，馥馥幽襟披。積喧忻物曠，耽玩覺景馳。明晨復趨府，幽賞當反思。
雨夜宿清都觀 韋應物
靈飆動閶闔，微雨灑瑤林。復此新秋夜，高閣正沈沈。曠歲恨殊跡，茲夕一披襟。洞戶含涼氣，網軒構層陰。況自展良友，芳罇遂盈斟。適悟委前妄，清言怡道心。豈戀腰間綬，如彼籠中禽。
善福精舍秋夜遲諸君 韋應物
廣庭獨閑步，夜色方湛然。丹閣已排雲，皓月更高懸。繁露降秋節，蒼林鬱芊芊。仰觀天氣涼，高詠古人篇。撫己亮無庸，結交賴羣賢。屬予翹思時，方子中夜眠。相去隔城闕，佳期屢徂遷。如何日夕待，見月三四圓。
東郊 韋應物
吏舍跼終年，出郊曠清曙。楊柳散和風，青山澹吾慮。依叢適自憩，緣澗還復去。微雨靄芳原，春鳩鳴何處？樂幽心屢止，遵事跡猶遽。終罷斯結廬，慕陶真可庶。
秋郊作 韋應物
清露澄境遠，旭日照林初。一望秋山淨，蕭條形迹疎。登原忻時稼，采菊行故墟。方願沮溺耦，淡泊守田廬。
行寬禪師院 韋應物
北望極長廊，斜扉映藂竹。亭午一來尋，院幽僧亦獨。唯聞山鳥啼，愛此林下宿。
神靜師院 韋應物
青苔幽巷徧，新林露氣微。經聲在深竹，高齋獨掩扉。憩樹愛嵐嶺，聽禽悅朝暉。方耽靜中趣，自與塵事違。
精舍納涼 韋應物
山景寂已晦，野寺變蒼蒼。夕風吹高殿，露葉散林光。清鐘始戒夜，幽禽尚歸翔。誰復掩扉臥，不詠南軒涼。
藍嶺精舍 韋應物
石壁精舍高，排雲聊直上。佳遊愜始願，忘險得前賞。崖傾景方晦，谷轉川如掌。綠林含蕭條，飛閣起弘敞。道人上方至，清夜還獨往。日落羣山陰，天秋百泉響。所嗟累已成，安得長偃仰。
道晏寺主院 韋應物
北鄰有幽竹，潛筠穿我廬。往來地已密，心樂道者居。殘花廻往節，輕條蔭夏初。聞鐘北牕起，嘯傲永日餘。
義演法師西齋 韋應物
結茅臨絕岸，隔水聞清磬。山水曠蕭條，登臨散情性。稍指緣原騎，還尋汲澗逕。長嘯倚亭樹，悵然川光暝。
至西峰蘭若受田婦饋 韋應物
攀崖復緣澗，遂造幽人居。鳥鳴泉谷暖，土起萌甲舒。聊登石樓憩，下翫潭中魚。田婦有嘉獻，潑撒新歲餘。常怪投錢飲，事與賢達疎。今我何爲答，鰥寡欲焉如。
曇智禪師院 韋應物
高年不復出，門徑衆草生。時夏方新雨，果藥發餘榮。疎澹下林景，流暮幽禽情。身名兩俱遣，獨此野寺行。
起度律師同居東齋院 韋應物
釋子喜相偶，幽林俱避喧。安居同僧夏，清夜諷道言。對閣景恆晏，步庭陰始繁。逍遙無一事，松風入南軒。
遊瑯瑘山寺 韋應物
受命恤人隱，茲遊久未遑。鳴騶響幽澗，前旌耀崇岡。青冥臺砌寒，綠褥草木香。填壑躋花界，疊石構雲房。經製隨巖轉，繚繞豈定方。新泉泄陰壁，高蘿蔭綠塘。攀林一栖止，飲水得清涼。物累誠可遣，疲甿終未忘。還歸坐郡閣，但見山蒼蒼。
同越瑯瑘山 韋應物
石門有雪無形跡，松壑凝烟滿衆香。餘食施庭寒鳥下，破衣挂樹老僧亡。
詣西山深師 韋應物
曹溪舊弟子，何緣住此山。世有征戰事，心將流水閑。埽林驅虎出，宴坐一林間。藩守寧爲重，擁騎造雲關。
尋簡寂觀瀑布 韋應物
躡石欹危過急澗，攀崖迢遞弄懸泉。猶將虎竹爲身累，欲付歸人絕世緣。
簡寂觀西澗瀑布下作 韋應物
淙流絕壁散，虛煙翠澗深。叢際松風起，飄來灑塵襟。窺蘿翫猿鳥，解組傲雲林。茶果邀真侶，觴酌洽同心。曠歲懷茲賞，行春始重尋。聊將橫吹笛，一寫山水音。
遊南齋 韋應物
池上鳴佳禽，僧齋日幽寂。高林晚露清，紅藥無人摘。春水不生煙，荒岡筠翳石。不應朝夕遊，良爲蹉跎客。
夏景園廬 韋應物
羣木晝陰靜，北牕涼氣多。閑居逾時節，夏雲已嵯峨。搴葉愛繁綠，緣澗弄驚波。豈爲論夙志，對此青山阿。
夏至避暑北池 韋應物
晝晷已云極，宵漏自此長。未及施政教，所憂變炎涼。公門日多暇，是月農稍忙。高居念田里，苦熱安可當。亭午息羣物，獨遊愛方塘。門閉陰寂寂，城高樹蒼蒼。綠筠尚含粉，圓荷始散芳。於焉灑煩抱，可以對華觴。
題從姪成緒西林精舍書齋 韋應物
棲身齒多暮，息心君獨少。慕謝始精文，依僧欲觀妙。冽泉前堦注，清池北窗照。果藥雜芬敷，松筠疎蒨峭。屢躋幽人境，每肆芳辰眺。採栗玄猿窟，擷芝丹林嶠。紵衣豈寒禦，蔬食非飢療。雖甘巷北單，豈塞青紫耀。郡有優賢榻，朝編貢士詔。欲同朱輪載，勿憚移文誚。
題鄭弘憲侍御遺愛草堂 韋應物
居士近依僧，青山結茅屋。疎松映嵐晚，春池含苔綠。繁華冒陽嶺，新禽響幽谷。長嘯攀喬林，慕茲高世躅。
同元錫題瑯瑘寺 韋應物
適從郡邑喧，又茲三伏熱。山中清景多，石罅寒泉潔。花香天界事，松竹人間別。殿分嵐嶺明，磴臨懸壑絕。昏旭窮陟降，幽顯盡披閱。嶔駭風雨區，寒知龍蛇穴。情虛澹泊生，境寂塵妄滅。經世豈非道，無爲厭車轍。
題鄭拾遺草堂 韋應物
借地結茅棟，橫竹掛朝衣。秋園雨中綠，幽居塵事違。陰井夕蟲亂，高林霜果稀。子有白雲意，構此想巖扉。
詠玉 韋應物
乾坤有精物，至寶無文章。雕琢爲世器，真性一朝傷。
詠瑠璃 韋應物
有色同寒冰，無物隔纖塵。象筵看不見，堪將對玉人。
詠琥珀 韋應物
曾爲老茯神，本是寒松液。蚊蚋落其中，千年猶可覿。
詠曉 韋應物
軍中始吹角，城上河初落。深沈猶隱帷，晃朗先分閣。
詠聲 韋應物
萬物自生聽，太空恆寂寥。還從靜中起，却向靜中消。
任洛陽丞請告一首 韋應物
方鑿不受圓，直木不爲輪。揆材各有用，反性生苦辛。折腰非吾事，飲水非吾貧。休告臥空館，養病絕囂塵。遊魚自成族，野鳥亦有羣。家園杜陵下，千歲心氛氳。天晴嵩山高，雪後河洛春。喬木猶未芳，百草日已新。著書復何爲，當去東臯耘。
縣齋 韋應物
仲春時景好，草木漸舒榮。公門且無事，微雨園林清。決決水泉動，忻忻衆鳥鳴。閑齋始延矚，東作興庶甿。既事翫文墨，抱沖披道經。於焉日淡泊，徒使芳尊盈。
晚出府舍與獨孤兵曹令狐士曹南尋朱雀街歸里第 韋應物
分曹幸同簡，聯騎方愜素。還從廣陌歸，不覺青山暮。翻翻鳥未沒，杳杳鐘猶度。尋草遠無人，望山多枉路。聊參世士跡，嘗得靜者顧。出入雖見牽，忘身緣所晤。
休暇東齋 韋應物
由來束帶士，請謁無朝暮。公暇及私身，何能獨閑步。摘葉愛芳在，捫竹憐粉汚。岸幘偃東齋，夏天清曉露。懷仙閱真誥，貽友題幽素。榮達頗知疎，恬然自成度。綠苔日已滿，幽寂誰來顧。
夜直省中 韋應物
河漢有秋意，南宮生早涼。玉漏殊杳杳，雲闕更蒼蒼。華燈發新燄，輕煙浮夕香。顧跡知爲忝，束帶愧周行。
郡內閑居 韋應物
棲息絕塵侶，孱鈍得自怡。腰懸竹使符，心與廬山緇。永日一酣寢，起坐兀無思。長廊獨看雨，衆藥發幽姿。今夕已云罷，明晨復如斯。何事能爲累，寵辱豈要辭。
燕居即事 韋應物
蕭條竹林院，風雨叢蘭折。幽鳥林上啼，青苔人跡絕。燕居日已永，夏木紛成結。几閣積羣書，時來北窗閱。
郊居言志 韋應物
負暄衡門下，望雲歸遠山。但要尊中物，餘事豈相關。交無是非責，且得任疎頑。日夕臨清澗，逍遙思慮閑。出去唯空屋，弊簀委窗間。何異林棲鳥，戀此復來還。世榮斯獨已，頹志亦何攀。唯當歲豐熟，閭里一歡顏。
始至郡 韋應物
湓城古雄郡，橫江千里馳。高樹上迢遞，峻堞繞欹危。井邑煙火晚，郊原草樹滋。洪流蕩北阯，崇嶺鬱南圻。斯民本樂生，逃逝竟何爲。旱歲屬荒歉，舊逋積如坻。到郡方逾月，終朝理亂絲。賓朋未及讌，簡牘已云疲。昔賢播高風，得守愧無施。豈待干戈戢，且願撫惸嫠。
新理西齋 韋應物
方將甿訟理，久翳西齋居。草木無行次，閑暇一芟除。春陽土脉起，膏澤發生初。養條刊朽枿，護藥鋤穢蕪。稍稍覺林聳，歷歷忻竹疎。始見庭宇曠，頓令煩抱舒。茲焉即可愛，何必是吾廬。
曉坐西齋 韋應物
鼕鼕城鼓動，稍稍林鵶去。柳意不勝春，巖光已知曙。寢齋有單祶，靈藥爲朝茹。盥漱忻景清，焚香澄神慮。公門自常事，道心寧易處。
寓居永定精舍 韋應物
政拙忻罷守，閑居初理生。家貧何由往，夢想在京城。野寺霜露月，農興羈旅情。聊租二頃田，方課子弟耕。眼暗文字廢，身閑道心精。即與人羣遠，豈謂是非嬰。
野居 韋應物
結髮屢辭秩，立身本疎慢。今得罷守歸，幸無世欲患。棲止且偏僻，嬉遊無早晏。逐兔上坡岡，捕魚緣赤澗。高歌意氣在，貰酒貧居慣。時啓北窗扉，豈將文墨間。
同襃子秋齋獨宿 韋應物
山月皎如燭，風霜時動竹。夜半鳥驚栖，窗間人獨宿。
餌黃精 韋應物
靈藥出西山，服食採其根。九蒸換凡骨，經著上世言。候火起中夜，馨香滿南軒。齋居感衆靈，藥術啓妙門。自懷物外心，豈與俗士論。終期脫印綬，永與天壤存。
昭國里第聽元老師彈琴 韋應物
竹林高宇霜露清，朱絲玉徽多故情。暗識啼烏與別鶴，秪緣中有斷腸聲。
寒食 韋應物
晴明寒食好，春園百卉開。綵繩拂花去，輕毬度閣來。長歌送落日，緩吹逐殘杯。非關無燭罷，良爲羈思催。
七夕 韋應物
人世拘形跡，別去間山川。豈意靈仙偶，相望亦彌年。夕衣清露濕，晨駕秋風前。臨歡定不住，當爲何所牽。
九日 韋應物
今朝把酒復惆悵，憶在杜陵田舍時。明年九日知何處，世難還家未有期。
滁城對雪 韋應物
晨起滿闈雪，憶朝閶闔時。玉座分曙早，金爐上煙遲。飄散雲臺下，凌亂桂樹姿。廁跡鴛鷺末，蹈舞豐年期。今朝覆山郡，寂寥復何爲。
雪中 韋應物
空堂歲已晏，密室獨安眠。厭篠夜偏積，覆閣曉逾妍。連山暗古郡，驚風散一川。此時騎馬出，忽省京華年。
對春雪 韋應物
蕭屑杉松聲，寂寥寒夜慮。州貧人吏稀，雪滿山城曙。春塘看幽谷，栖禽愁未去。開闈正亂流，寧辨花枝處。
對芳尊 韋應物
對芳尊，醉來百事何足論。遙見青山始一醒，欲著接[䍦]還復昏。
夜對流螢作 韋應物
月暗竹亭幽，螢光拂席流。還思故園夜，更度一年秋。自愜觀書興，何慙秉燭遊。府中徒冉冉，明發好歸休。
夏花明 韋應物
夏條綠已密，朱蕚綴明鮮。炎炎日正午，灼灼火俱燃。翻風適自亂，照水復成妍。歸視窗間字，熒煌滿眼前。
對萱草 韋應物
何人樹萱草，對此郡齋幽。本是忘憂物，今夕重生憂。叢疎露始滴，芳餘蝶尚留。還思杜陵圃，離披風雨秋。
見紫荆花 韋應物
雜英紛已積，含芳獨暮春。還如故園樹，忽憶故園人。
翫螢火 韋應物
時節變衰草，物色近新秋。度月影纔斂，繞竹光復流。
對雜花 韋應物
朝紅爭景新，夕素含露翻。妍姿如有意，流芳復滿園。單棲守遠郡，永日掩重門。不與花爲偶，終遣與誰言。
種藥 韋應物
好讀神農書，多識藥草名。持縑購山客，移蒔羅衆英。不改幽澗色，宛如此地生。汲井既蒙澤，插楥亦扶傾。陰穎夕房斂，陽條夏花明。悅翫從茲始，日夕繞庭行。州民自寡訟，養閑非政成。
西澗種柳 韋應物
宰邑乖所願，僶俛愧昔人。聊將休暇日，種柳西澗濱。置鍤息微倦，臨流睇歸雲。封壤自人力，生條在陽春。成陰豈自取，爲茂屬佗辰。延詠留佳賞，山水變夕曛。
種瓜 韋應物
率性方鹵莽，理生尤自疎。今年學種瓜，園圃多荒蕪。衆草同雨露，新苗獨翳如。直以春窘迫，過時不得鋤。田家笑枉費，日夕轉空虛。信非吾儕事，且讀古人書。
喜園中茶生 韋應物
潔性不可汙，爲飲滌塵煩。此物信靈味，本自出山原。聊因理郡餘，率爾植荒園。喜隨衆草長，得與幽人言。
郡齋移杉 韋應物
[擢]幹方數尺，幽姿已蒼然。結根西山寺，來植郡齋前。新含野露氣，稍靜高窗眠。雖爲賞心遇，豈有巖中緣。
花徑 韋應物
山花夾徑幽，古甃生苔澀。胡牀理事餘，玉琴承露濕。朝與詩人賞，夜攜禪客入。自是塵外蹤，無令吏趨急。
慈恩寺南池秋荷詠 韋應物
對殿含涼氣，裁規覆清沼。衰紅受露多，餘馥依人少。蕭蕭遠塵跡，颯颯凌秋曉。節謝客來稀，迴塘方獨遶。
山耕叟 韋應物
蕭蕭垂白髮，默默詎知情。獨放寒林燒，多尋虎跡行。暮歸何處宿？來此空山耕。
煙際鐘 韋應物
隱隱起何處，迢迢送落暉。蒼茫隨思遠，蕭散逐煙微。秋野寂云晦，望山僧獨歸。
始聞夏蟬 韋應物
徂夏暑未晏，蟬鳴景已曛。一聽知何處，高樹但侵雲。響悲遇衰齒，節謝屬離羣。還憶郊園日，獨向澗中聞。
射雉 韋應物
走馬上東岡，朝日照野田。野田雙雉起，翻射斗迴鞭。雖無百發中，聊取一笑妍。羽分繡臆碎，頭弛錦鞘懸。方將悅羈旅，非關學少年。弢弓一長嘯，憶在灞城阡。
夜聞獨鳥啼 韋應物
失侶度山覓，投林舍北啼。今將獨夜意，偏知對影栖。
述園鹿 韋應物
野性本難畜，翫習亦逾年。麑班始力直，麚角已蒼然。仰首嚼園柳，俯身飲清泉。見人若閑暇，蹶起忽低騫。茲獸有高貌，凡類寧比肩。不得遊山澤，跼促誠可憐。
聞鴈 韋應物
故園眇何處，歸思方悠哉。淮南秋雨夜，高齋聞鴈來。
子規啼 韋應物
高林滴露夏夜清，南山子規啼一聲。鄰家孀婦抱兒泣，我獨展轉何時明。
始建射侯 韋應物
男子本懸弧，有志在四方。虎竹忝明命，熊侯始張皇。賓登時事畢，諸將備戎裝。星飛的屢破，鼓譟武更揚。曾習鄒魯學，亦陪鴛鷺翔。一朝願投筆，世難激中腸。
鷓鴣啼 韋應物
可憐鷓鴣飛，飛向樹南枝。南枝日照暖，北枝霜露滋。露滋不堪栖，使我夜常啼。願逢雲中鶴，銜我向寥廓。願作城上烏，一年生九雛。何不舊巢住，枝弱不得去。何意道苦辛，客子常畏人。
長安道 韋應物
漢家宮殿含雲煙，兩宮十里相連延。晨霞出沒弄丹闕，春雨依微自甘泉。春雨依微春尚早，長安貴遊愛芳草。寶馬橫來下建章，香車却轉避馳道。貴遊誰最貴，衛霍世難比。何能蒙主恩，幸遇邊塵起。歸來甲第拱皇居，朱門峨峨臨九衢。中有流蘇合歡之寶帳，一百二十鳳凰羅列含明珠。下有錦鋪翠被之粲爛，博山吐香五雲散。麗人綺閣情飄颻，頭上鴛釵雙翠翹。低鬟曳袖迴春雪，聚黛一聲愁碧霄。山珍海錯棄藩籬，烹犢炰羔如折葵。既請列侯封部曲，還將金印授廬兒。歡榮若此何所苦，但苦白日西南馳。
行路難 韋應物
荆山之白玉兮，良工琱琢雙環連，月蝕中央鏡心穿。故人贈妾初相結，恩在環中尋不絕。人情厚薄苦須臾，昔似連環今似玦。連環可碎不可離，如何物在人自移。上客勿遽歡，聽妾歌路難。旁人見環環可憐，不知中有長恨端。
橫塘行 韋應物
妾家住橫塘，夫壻郗家郎。玉盤的歷雙白魚，寶簟玲瓏透象牀。象牀可寢魚可食，不知郎意何南北。岸上種蓮豈得生，池中種槿豈得成。丈夫一去花落樹，妾獨夜長心未平。
貴遊行 韋應物
漢帝外家子，恩澤少封侯。垂楊拂白馬，曉日上青樓。上有顏如玉，高情世無儔。輕裾含碧煙，窈窕似雲浮。良時無還景，促節爲我謳。忽聞豔陽曲，四坐亦已柔。賓友仰稱歎，一生何所求。平明擊鍾食，入夜樂未休。風雨愆歲候，兵戎橫九州。焉知坐上客，草草心所憂。
酒肆行 韋應物
豪家沽酒長安陌，一旦起樓高百尺。碧疏玲瓏含春風，銀題彩幟邀上客。迴瞻丹鳳闕，直視樂遊苑。四方稱賞名已高，五陵車馬無近遠。晴景悠揚三月天，桃花飄俎柳垂筵。繁絲急管一時合，他壚鄰肆何寂然。主人無厭且專利，百斛須臾一壺費。初醲後薄爲大偷，飲者知名不知味。深門潛醞客來稀，終歲醇醲味不移。長安酒徒空擾擾，路傍過去那得知。
相逢行 韋應物
二十登漢朝，英聲邁今古。適從東方來，又欲謁明主。猶酣新豐酒，尚帶灞陵雨。邂逅兩相逢，別來問寒暑。寧知白日晚，暫向花間語。忽聞長樂鐘，走馬東西去。
烏引雛 韋應物
日出照東城，春烏鵶鵶雛和鳴。雛和鳴，羽猶短，巢在深林春正寒，引飛欲集東城暖。羣雛䙰褷睥睨高，舉翅不及墜蓬蒿。雄雌來去飛又引，音聲上下懼鷹隼。引雛烏，爾心急將何如，何得比日搜索雀卵噉爾雛。
鳶奪巢 韋應物
野鵲野鵲巢林梢，鴟鳶恃力奪鵲巢。吞鵲之肝啄鵲腦，竊食偷居還自保。鳳凰五色百鳥尊，知鳶爲害何不言？霜鸇野鷂得殘肉，同啄羶腥不肯逐。可憐百鳥紛縱橫，雖有深林何處宿。
燕啣泥 韋應物
啣泥燕，聲嘍嘍。尾涎涎，秋去何所歸。春來復相見，豈不解決絕高飛碧雲裏。何爲地上啣泥滓，銜泥雖賤意有營。杏梁朝日巢欲成，不見百鳥畏人林野宿。翻遭網羅俎其肉，未若銜泥入華屋。燕銜泥，百鳥之智莫與齊。
鼙鼓行 韋應物
淮海生雲暮慘澹，廣陵城頭顰鼓暗。寒聲坎坎風動邊，忽似孤城萬里絕，四望無人煙。又如虜騎截遼水，胡馬不食仰朔天。座中亦有燕趙士，聞顰不語客心死。何況鰥孤火絕無晨炊，獨婦夜泣官有期。
古劍行 韋應物
千年土中兩刃鐵，土蝕不入金星滅。沈沈青脊鱗甲滿，蛟龍無足蛇尾斷。忽欲飛動中有靈，豪士得之敵國寶。仇家舉意半夜鳴，小兒女子不可近。龍蛇變化此中隱，夏雲奔走雷闐闐，恐成霹靂飛上天。
金谷園歌 韋應物
石氏滅，金谷園中水流絕。當時豪右爭驕侈，錦爲步障四十里。東風吹花雪滿川，紫氣凝閣朝景妍。洛陽陌上人迴首，絲竹飄颻入青天。晉武平吳恣歡燕，餘風靡靡朝廷變。嗣世衰微誰肯憂，二十四友日日空追遊。追遊詎可足，共惜年華促。禍端一發埋恨長，百草無情春自綠。
溫泉行 韋應物
出身天寶今年幾，頑鈍如鎚命如紙。作官不了却來歸，還是杜陵一男子。北風慘慘投溫泉，忽憶先皇遊幸年。身騎廐馬引天仗，直入華清列御前。玉林瑤雪滿寒山，上昇玄閣遊絳煙。平明羽衛朝萬國，車馬合沓溢四鄽。蒙恩每浴華池水，扈獵不蹂渭北田。朝廷無事共歡燕，美人絲管從九天。一朝鑄鼎降龍馭，小臣髯絕不得去。今來蕭瑟萬井空，唯見蒼山起煙霧。可憐蹭蹬失風波，仰天大呌無奈何。弊裘羸馬凍欲死，賴遇主人杯酒多。
學仙二首 一 韋應物
昔有道士求神仙，靈真下試心確然。千[鈞]巨石一髮懸，臥之石下十三年。存道忘身一試過，名奏玉皇乃升天。雲氣冉冉漸不見，留語弟子但精堅。
學仙二首 二 韋應物
石上鑿井欲到水，惰心一起中路止。豈不見古來三人俱弟兄，結茅深山讀仙經。上有青冥倚天之絕壁，下有颼飀萬壑之松聲。仙人變化爲白鹿，二弟翫之兄誦讀。讀多七過可乞言，爲子心精得神仙。可憐二弟仰天泣，一失毫釐千萬年。
廣陵行 韋應物
雄藩鎮楚郊，地勢鬱岧嶢。雙旌擁萬戟，中有霍嫖姚。海雲助兵氣，寶貨益軍饒。嚴城動寒角，晚騎踏霜橋。翕習英豪集，振奪士卒驍。列郡何足數，趨拜等卑寮。日宴方云罷，人逸馬蕭蕭。忽如京洛間，遊子風塵飄。歸來視寶劍，功名豈一朝。
萼綠華歌 韋應物
有一人兮昇紫霞，書名玉牒兮蕚綠華。仙容矯矯兮雜瑤珮，輕衣重重兮蒙絳紗。雲雨愁思兮望淮海，鼓吹蕭條兮駕龍車。世淫濁兮不可降，胡不來兮玉斧家。
王母歌 韋應物
衆仙翼神母，羽蓋隨雲起。上遊玄極杳冥中，下看東海一盃水。海畔種桃經幾時，千年開花千年子。玉顏眇眇何處尋，世上茫茫人自死。
馬明生遇神女歌 韋應物
學仙貴功亦貴精，神女變化感馬生。石壁千尋啓雙檢，中有玉堂鋪玉簟。立之一隅不與言，玉體安隱三日眠。馬生一立心轉堅，知其丹白蒙哀憐。安期先生來起居，請示金鐺玉佩天皇書。神女呵責不合見，仙子謝過手足戰。大瓜玄棗冷如冰，海上摘來朝霞凝。賜仙復坐對食訖，頷之使去隨煙升。乃言馬生合不死，少姑教勅令付爾。安期再拜將生出，一授素書天地畢。
石鼓歌 韋應物
周宣大獵兮岐之陽，刻石表功兮煒煌煌。石如鼓形數止十，風雨缺訛苔蘚澀。今人濡紙脫其文，既擊既埽白黑分。忽開滿卷不可識，驚潛動蟄走云云。喘逶迤，相糾錯，乃是宣王之臣史籀作。一書遺此天地間，精意長存世冥寞。秦家祖龍還刻石，碣石之罘李斯跡。世人好古猶共傳，持來比此殊懸隔。
寶觀主白鸜鵒歌 韋應物
鸜鵒鸜鵒，衆皆如漆，爾獨如玉。鸜之鵒之，衆皆蓬蒿下。爾自三山來，三山處子下人間。綽約不妝冰雪顏，仙鳥隨飛來掌上。來掌上，時拂拭。人心鳥意自無猜，玉指霜毛本同色。有時一去凌蒼蒼，朝遊汗漫暮玉堂。巫峽雨中飛暫濕，杏花林裏過來香。日夕依仁全羽翼，空欲銜環非報德。豈不及阿母之家青鳥兒，漢宮來往傳消息。
彈棊歌 韋應物
圓天方地局，二十四氣子。劉生絕藝難對曹，客爲歌其能。請從中央起，中央轉鬬破欲闌。零落勢背誰能彈，此中舉一得六七。旋風忽散霹靂疾，履機乘變安可當。置之死地翻取強，不見短兵反掌收已盡。唯有猛士守四方，四方又何難。橫擊且緣邊，豈如昆明與碣石。一箭飛中隔遠天，神安志愜動十全，滿堂驚視誰得然。
聽鶯曲 韋應物
東方欲曙花冥冥，啼鶯相喚亦可聽。乍去乍來時近遠，纔聞南陌又東城。忽似上林翻下苑，綿綿蠻蠻如有情。欲囀不囀意自嬌，羌兒弄笛曲未調。前聲後聲不相及，秦女學箏指猶澀。須臾風暖朝日暾，流音變作百鳥喧。誰家懶婦驚殘夢，何處愁人憶故園？伯勞飛過聲跼促，戴勝下時桑田綠。不及流鶯日日啼花間，能使萬家春意閑。有時斷續聽不了，飛去花枝猶裊裊。還栖碧樹鎖千門，春漏方殘一聲曉。
白沙亭逢吳叟歌 韋應物
龍池宮裏上皇時，羅衫寶帶香風吹。滿朝豪士今已盡，欲話舊遊人不知。白沙亭上逢吳叟，愛客脫衣且沽酒。問之執戟亦先朝，零落艱難却負樵。親觀文物蒙雨露，見我昔年侍丹霄。冬狩春祠無一事，歡遊洽宴多頒賜。嘗陪月夕竹宮齋，每返溫泉灞陵醉。星歲再周十二辰，爾來不語今爲君。盛時忽去良可恨，一生坎壈何足云。
送褚校書歸舊山歌 韋應物
握珠不返泉，匣玉不歸山。明皇重士亦如此，忽怪褚生何得還。方稱羽獵賦，未拜蘭臺職。漢篋亡書已暗傳，嵩丘遺簡還能識。朝朝待詔青鏁闈，中有萬年之樹蓬萊池。世人仰望棲此地，生獨徘徊意何爲。故山可往薇可採，一自人間星歲改。藏書壁中苔半侵，洗藥泉中月還在。春風飲餞灞陵原，莫厭歸來朝市喧。不見東方朔，避世從容金馬門。
五弦行 韋應物
美人爲我彈五弦，塵埃忽靜心悄然。古刀幽磬初相觸，千珠貫斷落寒玉。中曲又不喧，徘徊夜長月當軒。如伴風流縈豔雪，更逐落花飄御園。獨鳳寥寥有時隱，碧霄來下聽還近。燕姬有恨楚客愁，言之不盡聲能盡。末曲感我情，解幽釋結和樂生。壯士有仇未得報，拔劍欲去憤已平。夜寒酒多愁遽明。
驪山行 韋應物
君不見開元至化垂衣裳，厭坐明堂朝萬方。訪道靈山降聖祖，沐浴華池集百祥。千乘萬騎被原野，雲霞草木相輝光。禁仗圍山曉霜切，離宮積翠夜漏長。玉堦寂歷朝無事，碧樹萎蕤寒更芳。三清小鳥傳仙語，九華真人奉瓊漿。下元昧爽漏恆秩，登山朝禮玄元室。翠華稍隱天半雲，丹閣光明海中日。羽旗旄節憩瑤臺，清絲妙管從空來。萬井九衢皆仰望，彩雲白鶴方徘徊。憑高覽古嗟寰宇，造化茫茫思悠哉。秦川八水長繚繞，漢氏五陵空崔嵬。乃言聖祖奉丹經，以年爲日億萬齡。蒼生咸壽陰陽泰，高謝前王出塵外。英豪共理天下晏，戎夷讋伏兵無戰。時豐賦斂未告勞，海闊珍奇亦來獻。干戈一起文武乖，歡娛已極人事變。聖皇弓劍墜幽泉，古木蒼山閉宮殿。纘承鴻業聖明君，威震六合驅妖氛。太平遊幸今可待，湯泉嵐嶺還氛氳。
漢武帝雜歌三首 一 韋應物
漢武好神仙，黃金作臺與天近。王母摘桃海上還，感之西過聊問訊。欲來不來夜未央，殿前青鳥先迴翔。綠鬢縈雲裾曳霧，雙節飄颻下仙步。白日分明到世間，碧空何處來時路。玉盤捧桃將獻君，踟躕未去留彩雲。海水桑田幾翻覆，中間此桃四五熟。可憐穆滿瑤池燕，正值花開不得薦。花開子熟安可期，邂逅能當漢武時。顏如芳華潔如玉，心念我皇多嗜欲。雖留桃核桃有靈，人間糞土種不生。由來在道豈在藥，徒勞方士海上行。掩扇一言相謝去，如煙非煙不知處。
漢武帝雜歌三首 二 韋應物
金莖孤峙兮凌紫煙，漢宮美人望杳然。通天臺上月初出，承露盤中珠正圓。珠可飲，壽可永，武皇南面曙欲分。從空下來玉杯冷，世間綵翠亦作囊。八月一日仙人方，仙方稱上藥。靜者服之常綽約，柏梁沈飲自傷神，猶聞駐顏七十春。乃知甘醲皆是腐腸物，獨有淡泊之水能益人。千載金盤竟何處，當時鑄金恐不固。蔓草生來春復秋，碧天何言空墜露。
漢武帝雜歌三首 三 韋應物
漢天子，觀風自南國。浮舟大江屹不前，蛟龍索鬬風波黑。春秋方壯雄武才，彎弧叱浪連山開。愕然觀者千萬衆，舉麾齊呼一矢中。死蛟浮出不復靈，舳艫千里江水清。鼓顰餘響數日在，天吳深入魚鼈驚。左有佽飛落霜翮，右有孤兒貫犀革。何爲臨深親射蛟，示威以奪諸侯魄。威可畏，皇可尊，平田校獵書猶陳。此日從臣何不言，獨有威聲振千古，君不見後嗣尊爲武。
椶櫚蠅拂歌 韋應物
椶櫚爲拂登君席，青蠅掩亂飛四壁。文如輕羅散如髮，馬尾氂牛不能絜。柄出湘江之竹碧玉寒，上有纖羅縈縷尋未絕。左揮右灑繁暑清，孤松一枝風有聲。麗人紈素可憐色，安能點白還爲黑。
信州錄事參軍常曾古鼎歌 韋應物
三年糾一郡，獨飲寒泉井。江南鑄器多鑄銀，罷官無物唯古鼎。雕螭刻篆相錯盤，地中歲久青苔寒。左對蒼山右流水，云有古來葛仙子。葛仙埋之何不還，耕者鎗然得其間。持示世人不知寶，勸君鍊丹永壽考。
夏冰歌 韋應物
出自玄泉杳杳之深井，汲在朱明赫赫之炎辰。九天含露未銷鑠，閶闔初開賜貴人。碎如墜瓊方截璐，粉壁生寒象筵布。玉壺紈扇亦玲瓏，座有麗人色俱素。咫尺炎涼變四時，出門焦灼君詎知。肥羊甘醴心悶悶，飲此瑩然何所思。當念闌干鑿者苦，臘月深井汗如雨。
黿頭山神女歌 韋應物
黿頭之山，直上洞庭連青天。蒼蒼煙樹閉古廟，中有蛾眉成水仙。水府沈沈行路絕，蛟龍出沒無時節。魂同魍魎潛太陰，身與空山長不滅。東晉永和今幾代，雲髮素顏猶盼睞。陰深靈氣靜凝美，的礫龍綃雜瓊珮。山精木魅不敢親，昏明想像如有人。蕙蘭瓊芳積煙露，碧窗松月無冬春。舟客經過奠椒醑，巫女南音歌激楚。碧水冥空惟鳥飛，長天何處雲隨雨。紅渠綠蘋芳意多，玉靈蕩漾凌清波。孤峰絕島儼相向，鬼嘯猿啼垂女蘿。皓雪瓊枝殊異色，北方絕代徒傾國。雲沒煙銷不可期，明堂翡翠無人得。精靈變態狀無方，游龍宛轉驚鴻翔。湘妃獨立九疑暮，漢女菱歌春日長。始知仙事無不有，可惜吳宮空白首。
寇季膺古刀歌 韋應物
古刀寒鋒青槭槭，少年交結平陵客。求之時代不可知，千痕萬穴如星離。重疊泥沙更剝落，縱橫鱗甲相參差。古物有靈知所適，貂裘拂之橫廣席。陰森白日掩雲虹，錯落池光動金碧。知君寶此誇絕代，求之不得心常愛。厭見今時繞指柔，片鋒折刃猶堪佩。高山成谷蒼海填，英豪埋沒誰所捐。吳鉤斷馬不知處，幾度煙塵今獨全。夜光投人人不畏，知君獨識精靈器。酬恩結思心自知，死生好惡不相棄。白虎司秋金氣清，高天寥落雲崢嶸。月肅風淒古堂淨，精芒切切如有聲。何不跨蓬萊，斬長鯨？世人所好殊遼闊，千金買鉛徒一割。
凌霧行 韋應物
秋城海霧重，職事凌晨出。浩浩合元天，溶溶迷朗日。纔看含鬢白，稍視霑衣密。道騎全不分，郊樹都如失。霏微誤噓吸，膚腠生寒慄。歸當飲一杯，庶用蠲斯疾。
樂燕行 韋應物
良辰且燕樂，樂往不再來。趙瑟正高張，音響清塵埃。一彈和妙謳，吹去繞瑤臺。豔雲凌空散，舞羅起徘徊。輝輝發衆顏，灼灼歎令才。當喧既無寂，中飲亦停杯。華燈何遽升，馳景忽西頹。高節亦云立，安能滯不迴。
采玉行 韋應物
官府徵白丁，言采藍谿玉。絕嶺夜無家，深榛雨中宿。獨婦餉糧還，哀哀舍南哭。
難言 韋應物
掬土移山望山盡，投石填海望海滿。持索捕風幾時得，將刀斫水幾時斷。未若不相知，中心萬仞何由款。
易言 韋應物
洪爐熾炭燎一毛，大鼎炊湯沃殘雪。疾影隨形不覺至，千鈞引縷不知絕。未若同心言，一言和同解千結。
三臺二首 一 韋應物
一年一年老去，明日後日花開。未報長安平定，萬國豈得銜杯。
三臺二首 二 韋應物
冰泮寒塘始綠，雨餘百草皆生。朝來門閤無事，晚下高齋有情。
上皇三臺 韋應物
不寐倦長更，披衣出戶行。月寒秋竹冷，風切夜窗聲。
荅暢參軍 韋應物
秉筆振芳步，少年且吏遊。官閑高興生，夜直河漢秋。念與清賞遇，方抱沈疾憂。嘉言忽見贈，良藥同所瘳。高樹起栖鴉，晨鐘滿皇州。淒清露華動，曠朗景氣浮。偶宦心非累，處喧道自幽。空虛爲世薄，子獨意綢繆。
南池宴錢子辛賦得科斗 韋應物
臨池見科斗，美爾樂有餘。不憂網與鉤，幸得免爲魚。且願充文字，登君尺素書。
詠徐正字畫青蠅 韋應物
誤點能成物，迷真許一時。筆端來已久，座上去何遲。顧白曾無變，聽雞不復疑。詎勞才子賞，爲入國人詩。
虞獲子鹿 韋應物
虞獲子鹿，畜之城陬。園有美草，池有清流。但見蹶蹶，亦聞呦呦。誰知其思，巖谷云游。
陪王郎中尋孔徵君 韋應物
俗吏閑居少，同人會面難。偶隨香署客，來訪竹林歡。暮館花微落，春城雨暫寒。甕間聊共酌，莫使宦情闌。
送宮人入道 韋應物
捨寵求仙畏色衰，辭天素面立天墀。金丹擬駐千年貌，寶鏡休勻八字眉。公主與收珠翠後，君王看戴角冠時。從來宮女皆相妒，說著瑤臺總淚垂。
和晉陵陸丞早春遊望 韋應物
獨有宦遊人，偏驚物候新。雲霞出海曙，梅柳渡江春。淑氣催黃鳥，晴光照綠蘋。忽聞歌苦調，歸思欲霑巾。
九日 韋應物
一爲吳郡守，不覺菊花開。始有故園思，且喜衆賓來。
元次山居武昌之樊山新春大雪以詩問之 孟彥深
江山十日雪，雪深江霧濃。起來望樊山，但見羣玉峰。林鶯却不語，野獸翻有蹤。山中應大寒，短褐何以完。皓氣凝書帳，清著釣魚竿。懷君欲進謁，谿滑渡舟難。
出塞曲 劉灣
將軍在重圍，音信絕不通。羽書如流星，飛入甘泉宮。倚是幷州兒，少年心膽雄。一朝隨召募，百戰爭王公。去年桑乾北，今年桑乾東。死是征人死，功是將軍功。汗馬牧秋月，疲卒臥霜風。仍聞左賢王，更將圍雲中。
雲南曲 劉灣
百蠻亂南方，羣盜如蝟起。騷然疲中原，征戰從此始。白門太和城，來往一萬里。去者無全生，十人九人死。岱馬臥陽山，燕兵哭瀘水。妻行求死夫，父行求死子。蒼天滿愁雲，白骨積空壘。哀哀雲南行，十萬同已矣。
李陵別蘇武 劉灣
漢武愛邊功，李陵提步卒。轉戰單于庭，身隨漢軍沒。李陵不愛死，心存歸漢闕。誓欲還國恩，不爲匈奴屈。身辱家已無，長居虎狼窟。胡天無春風，虜地多積雪。窮陰愁殺人，況與蘇武別。發聲天地哀，執手肺腸絕。白日爲我愁，陰雲爲我結。生爲漢宮臣，死爲胡地骨。萬里長相思，終身望南月。
虹縣嚴孝子墓 劉灣
至性教不及，因心天所資。禮聞三年喪，爾獨終身期。下由骨肉恩，上報父母慈。禮聞哭有卒，汝獨哀無時。前有松柏林，荆蓁結朦朧。墓門白日閉，泣血黃泉中。草服蔽枯骨，垢容戴飛蓬。舉聲哭蒼天，萬木皆悲風。
對雨愁悶寄錢大郎中 劉灣
積雨細紛紛，飢寒命不分。攬衣愁見肘，窺鏡覓從文。九陌成泥海，千山盡濕雲。龍鍾驅欵段，到處倍思君。
即席賦露中菊 劉灣
衆芳春競發，寒菊露偏滋。受氣何曾異，開花獨自遲。晚成猶有分，欲採未過時。勿棄東籬下，看隨秋草衰。
遇旅鶴 孫昌胤
靈鶴產絕境，昂昂無與儔。羣飛滄海曙，一叫雲山秋。野性方自得，人寰何所求。時因戲祥風，偶爾來中州。中州帝王宅，園沼深且幽。希君惠稻粱，欲幷離丹丘。不然奮飛去，將適汗漫游。肯作池上鶩，年年空沈浮。
清明 孫昌胤
清明暮春裏，悵望北山陲。燧火開新焰，桐花發故枝。沈冥慙歲物，歡宴阻朋知。不及林間鳥，遷喬並羽儀。
和司空曙劉眘虛九日送人 孫昌胤
京邑歎離羣，江樓喜遇君。開筵當九日，汎菊外浮雲。朗詠山川霽，酣歌物色新。君看酒中意，未肯喪斯文。
越裳獻白翟 孫昌胤
聖哲符休運，伊臯列上台。覃恩丹徼遠，入貢素翬來。北闕欣初見，南枝顧未迴。斂容殘雪淨，矯翼片雲開。馴擾將無懼，翻飛幸莫猜。甘從上苑裏，飲啄自裴回。
綿州越王樓即事 喬琳
三蜀澄清郡政閑，登樓攜酌日躋攀。頓覺胷懷無俗事，迴看掌握是人寰。灘聲曲折涪州水，雲影低銜富樂山。行雁南飛似鄉信，忽然西笑向秦關。
讀後漢逸人傳二首 一 張謂
子陵沒已久，讀史思其賢。誰謂潁陽人，千秋如比肩。嘗聞漢皇帝，曾是曠周旋。名位苟無心，對君猶可眠。東過富春渚，樂此佳山川。夜臥松下月，朝看江上煙。釣時如有待，釣罷應忘筌。生事在林壑，悠悠經暮年。于今七里瀨，遺迹尚依然。高臺竟寂寞，流水空潺湲。
讀後漢逸人傳二首 二 張謂
龐公南郡人，家在襄陽里。何處偏來往，襄陽東陂是。誓將業田種，終得保妻子。何言二千石，乃欲勸吾仕。鸛鵲巢茂林，黿鼉穴深水。萬物從所欲，吾心亦如此。不見鹿門山，朝朝白雲起。采藥復采樵，優游終暮齒。
代北州老翁荅 張謂
負薪老翁往北州，北望鄉關生客愁。自言老翁有三子，兩人已向黃沙死。如今小兒新長成，明年聞道又徵兵。定知此別必零落，不及相隨同死生。盡將田宅借鄰伍，且復伶俜去鄉士。在生本求多子孫，及有誰知更辛苦。近傳天子尊武臣，強兵直欲靜胡塵。安邊自合有長策，何必流離中國人。
湖上對酒行 張謂
夜坐不厭湖上月，晝行不厭湖上山。眼前一尊又長滿，心中萬事如等閑。主人有黍百餘石，濁醪數斗應不惜。即今相對不盡歡，別後相思復何益。茱萸灣頭歸路賒，願君且宿黃公家。風光若此人不醉，參差辜負東園花。
贈喬琳 張謂
去年上策不見收，今年寄食仍淹留。羨君有酒能便醉，羨君無錢能不憂。如今五侯不愛客，羨君不問五侯宅。如今七貴方自尊，羨君不過七貴門。丈夫會應有知己，世上悠悠何足論。
邵陵作 張謂
嘗聞虞帝苦憂人，祗爲蒼生不爲身。已道一朝辭北闕，何須五月更南巡。昔時文武皆銷鑠，今日精靈常寂寞。斑竹年來笋自生，白蘋春盡花空落。遙望零陵見舊丘，蒼梧雲起至今愁。惟餘帝子千行淚，添作瀟湘萬里流。
寄李侍御 張謂
柱下聞周史，書中慰越吟。近看三歲字，遙見百年心。價以吹噓長，恩從顧盼深。
寄崔灃州 張謂
共襆臺郎被，俱褰郡守帷。罰金殊往日，鳴玉幸同時。五馬來何晚，雙魚贈已遲。江頭望鄉月，無夜不相思。
送裴侍御歸上都 張謂
楚地勞行役，秦城罷鼓鼙。舟移洞庭岸，路出武陵谿。江月隨人影，山花趁馬蹄。離魂將別夢，先已到關西。
送韋侍御赴上都 張謂
天朝辟書下，風憲取才難。更謁麒麟殿，重簪獬豸冠。月明湘水夜，霜重桂林寒。別後頭堪白，時時鏡裏看。
送杜侍御赴上都 張謂
避馬臺中貴，登車嶺外遙。還因貢賦禮，來謁大明朝。地入商山路，鄉連渭水橋。承恩返南越，尊酒重相邀。
道林寺送莫侍御 張謂
何處堪留客，香林隔翠微。薜蘿通驛騎，山竹挂朝衣。霜引臺烏集，風驚塔鴈飛。飲茶勝飲酒，聊以送將歸。
別睢陽故人 張謂
少小客遊梁，依然似故鄉。城池經戰陣，人物恨存亡。夏雨桑條綠，秋風麥穗黃。有書無寄處，相送一霑裳。
郡南亭子宴 張謂
亭子春城外，朱門向綠林。柳枝經雨重，松色帶烟深。漉酒迎山客，穿池集水禽。白雲常在眼，聊足慰人心。
早春陪崔中丞浣花溪宴得暄字 張謂
旌節臨溪口，寒郊斗覺暄。紅亭移酒席，畫鷁逗江村。雲帶歌聲颺，風飄舞袖翻。花間催秉燭，川上欲黃昏。
讌鄭伯璵宅 張謂
正月風光好，逢君上客稀。曉風催鳥囀，春雪帶花飛。堂上吹金管，庭前試舞衣。俸錢供酒債，行子未須歸。
夜同宴用人字 張謂
北斗回新歲，東園值早春。竹風能醒酒，花月解留人。邑宰陶元亮，山家鄭子真。平生頗同道，相見日相親。
過從弟制疑官舍竹齋 張謂
羨爾方爲吏，衡門獨[晏]如。野猨偷紙筆，山鳥污圖書。竹裏藏公事，花間隱使車。不妨垂釣坐，時膾小江魚。
同王徵君湘中有懷 張謂
八月洞庭秋，瀟湘水北流。還家萬里夢，爲客五更愁。不用開書帙，偏宜上酒樓。故人京洛滿，何日復同遊。
官舍早梅 張謂
堦下雙梅樹，春來畫不成。晚時花未落，陰處葉難生。摘子防人到，攀枝畏鳥驚。風光先占得，桃李莫相輕。
別韋郎中 張謂
星軺計日赴岷峨，雲樹連天阻笑歌。南入洞庭隨鴈去，西過巫峽聽猨多。崢嶸洲上飛黃蝶，灩澦堆邊起白波。不醉郎中桑落酒，教人無奈別離何。
送皇甫齡宰交河 張謂
將軍帳下來從客，小邑彈琴不易逢。樓上胡笳傳別怨，尊中臘酒爲誰濃。行人醉出雙門道，少婦愁看七里烽。今日相如輕武騎，多應朝暮客臨卭。
杜侍御送貢物戲贈 張謂
銅柱朱崖道路難，伏波橫海舊登壇。越人自貢珊瑚樹，漢使何勞獬豸冠。疲馬山中愁日晚，孤舟江上畏春寒。由來此貨稱難得，多恐君王不忍看。
春園家宴 張謂
南園春色正相宜，大婦同行少婦隨。竹裏登樓人不見，花間覓路鳥先知。櫻桃解結垂簷子，楊柳能低入戶枝。山簡醉來歌一曲，參差笑殺郢中兒。
西亭子言懷 張謂
數叢芳草在堂陰，幾處閑花映竹林。攀樹玄猨呼郡吏，傍谿白鳥應家禽。青山看景知高下，流水聞聲覺淺深。官屬不令拘禮數，時時緩步一相尋。
辰陽即事 張謂
青楓落葉正堪悲，黃菊殘花欲待誰。水近偏逢寒氣早，山深常見日光遲。愁中卜命看周易，病裏招魂讀楚詞。自恨不如湘浦鴈，春來即是北歸時。
送僧 張謂
童子學修道，誦經求出家。手持貝多葉，心念優曇花。得度北州近，隨緣東路賒。一身求清淨，百毳納袈裟。鍾嶺更飛錫，爐峰期結跏。深心大海水，廣願恆河沙。此去不堪別，彼行安可涯。殷勤結香火，來世上牛車。
同諸公遊雲公禪寺 張謂
共許尋雞足，誰能惜馬蹄。長空淨雲雨，斜日半虹霓。簷下千峰轉，窗前萬木低。看花尋徑遠，聽鳥入林迷。地與喧聞隔，人將物我齊。不知樵客意，何事武陵谿。
哭護國上人 張謂
昔喜三身淨，今悲萬劫長。不應歸北斗，應是向西方。舍利衆生得，袈裟弟子將。鼠行殘藥椀，蟲網舊繩牀。別起千花塔，空留一草堂。支公何處在，神理竟茫茫。
送盧舉使河源 張謂
故人行役向邊州，匹馬今朝不少留。長路關山何日盡，滿堂絲竹爲君愁。
長安失火後戲題蓮花寺 張謂
金園寶剎半長沙，燒劫旁延一萬家。樓殿縱隨煙焰去，火中何處出蓮花。
早梅 張謂
一樹寒梅白玉條，逈臨林村傍谿橋。不知近水花先發，疑是經春雪未銷。
句 張謂
[稽]山賀老麤知名，吳郡張顛曾不易。奔蛇走虺勢入坐，驟雨旋風聲滿堂。
北庭西郊候封大夫受降回軍獻上 岑參
胡地苜蓿美，輪臺征馬肥。大夫討匈奴，前月西出師。甲兵未得戰，降虜來如歸。橐駞何連連，穹帳亦纍纍。陰山烽火滅，劒水羽書稀。却笑霍嫖姚，區區徒爾爲。西郊候中軍，平沙懸落暉。驛馬從西來，雙節夾路馳。喜鵲捧金印，蛟龍盤畫旗。如公未四十，富貴能及時。直上排青雲，傍看疾若飛。前年斬樓蘭，去歲平月支。天子日殊寵，朝廷方見推。何幸一書生，忽蒙國士知。側身佐戎幕，斂袵事邊陲。自逐定遠侯，亦著短後衣。近來能走馬，不弱幷州兒。
初至西虢官舍南池呈左右省及南宮諸故人 岑參
黜官自西掖，待罪臨下陽。空積犬馬戀，豈思鵷鷺行。素多江湖意，偶佐山水鄉。滿院池月靜，捲簾溪雨涼。軒窓竹翠濕，案牘荷花香。白鳥上衣桁，青苔生筆牀。數公不可見，一別盡相忘。敢恨青瑣客，無情華省郎。早年迷進退，晚節悟行藏。他日能相訪，嵩南舊草堂。
過梁州奉贈張尚書大夫公 岑參
漢中二良將，今昔各一時。韓信此登壇，尚書復來斯。手把銅虎符，身總丈人師。錯落北斗星，照耀黑水湄。英雄若神授，大材濟時危。頃歲遇雷雲，精神感靈祇。勳業振青史，恩德繼鴻私。羌虜昔未平，華陽積僵屍。人煙絕墟落，鬼火依城池。巴漢空水流，襃斜惟鳥飛。自公布德政，此地生光輝。百堵創里閭，千家恤惸嫠。層城重鼓角，甲士如熊羆。坐嘯風自調，行春雨仍隨。芃芃麥苗長，藹藹桑葉肥。浮客相與來，羣盜不敢窺。何幸承嘉惠，小年即相知。富貴情易疎，相逢心不移。置酒宴高館，嬌歌雜青絲。錦席繡拂廬，玉盤金屈巵。春景透高戟，江雲篲長麾。櫪馬嘶柳陰，美人映花枝。門傳大夫印，世擁上將旗。承家令名揚，許國苦節施。戎幕寧久駐，台階不應遲。別有彈冠士，希君無見遺。
登北庭北樓呈幕中諸公 岑參
嘗讀西域傳，漢家得輪臺。古塞千年空，陰山獨崔嵬。二庭近西海，六月秋風來。日暮上北樓，殺氣凝不開。大荒無鳥飛，但見白龍塠。舊國眇天末，歸心日悠哉。上將新破胡，西郊絕煙埃。邊城寂無事，撫劒空徘徊。幸得趨幕中，託身廁羣才。早知安邊計，未盡平生懷。
初過隴山途中呈宇文判官 岑參
一驛過一驛，驛騎如星流。平明發咸陽，暮及隴山頭。隴水不可聽，嗚咽令人愁。沙塵撲馬汗，霧露凝貂裘。西來誰家子，自道新封侯。前月發安西，路上無停留。都護猶未到，來時在西州。十日過沙磧，終朝風不休。馬走碎石中，四蹄皆血流。萬里奉王事，一身無所求。也知塞垣苦，豈爲妻子謀。山口月欲出，先照關城樓。谿流與松風，靜夜相颼飀。別家賴歸夢，山塞多離憂。與子且攜手，不愁前路脩。
陪狄員外早秋登府西樓因呈院中諸公 岑參
常愛張儀樓，西山正相當。千峰帶積雪，百里臨城牆。煙氛掃晴空，草樹映朝光。車馬隘百井，里閈盤二江。亞相自登壇，時危安此方。威聲振蠻貊，惠化鍾華陽。旌節羅廣庭，戈鋌凜秋霜。階下貔虎士，幕中鵷鷺行。今我忽登臨，顧恩不望鄉。知己猶未報，鬢毛颯已蒼。時命難自知，功業豈暫忘。蟬鳴秋城夕，鳥去江天長。兵馬休戰爭，風塵尚蒼茫。誰當共攜手，賴有冬官郎。
冬夜宿仙遊寺南涼堂呈謙道人 岑參
太乙連太白，兩山知幾重。路盤石門窄，匹馬行才通。日西倒山寺，林下逢支公。昨夜山北時，星星聞此鐘。秦女去已久，仙臺在中峰。簫聲不可聞，此地留遺蹤。石潭積黛色，每歲投金龍。亂流爭迅湍，噴薄如雷風。夜來聞清磬，月出蒼山空。空山滿清光，水樹相玲瓏。迴廊映密竹，秋殿隱深松。燈影落前谿，夜宿水聲中。愛茲林巒好，結宇向谿東。相識唯山僧，鄰家一釣翁。林晚栗初拆，枝寒梨已紅。物幽興易愜，事勝趣彌濃。願謝區中緣，永依金人宮。寄報乘輦客，簪裾爾何容。
潼關鎮國軍句覆使院早春寄王同州 岑參
胡寇尚未盡，大軍鎮關門。旌旗遍草木，兵馬如雲屯。聖朝正用武，諸將皆承恩。不見征戰功，但聞歌吹喧。儒生有長策，閉口不敢言。昨從關東來，思與故人論。何爲廊廟器，至今居外藩。黃霸寧淹留，蒼生望騰鶱。卷簾見西岳，仙掌明朝暾。昨夜聞春風，戴勝過後園。各自限官守，何由敘涼溫。離憂不可忘，襟背思樹萱。
青山峽口泊舟懷狄侍御 岑參
峽口秋水壯，沙邊且停橈。奔濤振石壁，峰勢如動搖。九月蘆花新，彌令客心焦。誰念在江島，故人滿天朝。無處豁心胸，憂來醉能銷。往來巴山道，三見秋草彫。狄生新相知，才調凌雲霄。賦詩析造化，入幕生風飆。把筆判甲兵，戰士不敢驕。皆云梁公後，遇鼎還能調。離別倏經時，音塵殊寂寥。何當見夫子，不歎鄉關遙。
寄青城龍谿奐道人 岑參
五嶽之丈人，西望青瞢瞢。雲開露崖嶠，百里見石稜。龍谿盤中峰，上有蓮華僧。絕頂小蘭若，四時嵐氣凝。身同雲虛無，心與谿清澄。誦戒龍每聽，賦詩人則稱。杉風吹袈裟，石壁懸孤燈。久欲謝微祿，誓將歸大乘。願聞開士說，庶以心相應。
梁州對雨懷麴二秀才便呈麴大判官時疾贈余新詩 岑參
江上雲氣黑，𡷛山昨夜雷。水惡平明飛，雨從嶓冢來。濛濛隨風過，蕭颯鳴庭槐。隔簾濕衣巾，當暑涼幽齋。麴生住相近，言語阻且乖。臥疾不見人，午時門始開。終日看本草，藥苗滿前堦。兄弟早有名，甲科皆秀才。二人事慈母，不弱古老萊。昨歎攜手遲，未盡平生懷。愛君有佳句，一日吟幾迴。
至大梁却寄匡城主人 岑參
一從棄魚釣，十載干明王。無由謁天階，却欲歸滄浪。仲秋至東郡，遂見天雨霜。昨日夢故山，蕙草色已黃。平明辭鐵丘，薄暮遊大梁。仲秋蕭條景，拔刺飛鵝鶬。四郊陰氣閉，萬里無晶光。長風吹白茅，野火燒枯桑。故人南燕吏，籍籍名更香。聊以玉壺贈，置之君子堂。
宿華陰東郭客舍憶閻防 岑參
次舍山郭近，解鞍鳴鐘時。主人炊新粒，行子充夜飢。關月生首陽，照見華陰祠。蒼茫秋山晦，蕭瑟寒松悲。久從園廬別，遂與朋知辭。舊壑蘭杜晚，歸軒今已遲。
宿東谿王屋李隱者 岑參
山店不鑿井，百家同一泉。晚來南村黑，雨色和人煙。霜畦吐寒菜，沙鴈噪河田。隱者不可見，天壇飛鳥邊。
郊行寄杜位 岑參
崷崪空城煙，淒清寒山景。秋風引歸夢，昨夜到汝潁。近寺聞鐘聲，映陂見樹影。所思何由見，東北徒引領。
懷葉縣關操姚曠韓涉李叔齊 岑參
數子皆故人，一時吏宛葉。經年總不見，書札徒滿篋。斜日半空庭，旋風走梨葉。去君千里地，言笑何時接。
西蜀旅舍春歎寄朝中故人呈狄評事 岑參
春與人相乖，柳青頭轉白。生平未得意，覽鏡私自惜。四海猶未安，一身無所適。自從兵戈動，遂覺天地窄。功業悲後時，光陰歎虛擲。却爲文章累，幸有開濟策。何負當途人，無心矜窘厄。回瞻後來者，皆欲肆轥轢。起草思南宮，寄言憶西掖。時危任舒卷，身退知損益。窮巷草轉深，閑門日將夕。橋西暮雨黑，籬外春江碧。昨者初識君，相看俱是客。聲華同道術，世業通往昔。早須歸天階，不得安孔席。吾先稅歸鞅，舊國如咫尺。
太白東溪張老舍即事寄舍弟姪等 岑參
渭上秋雨過，北風何騷騷。天晴諸山出，太白峰最高。主人東溪老，兩耳生長毫。遠近知百歲，子孫皆二毛。中庭井蘭上，一架獮猴桃。石泉飯香粳，酒甕開新槽。愛茲田中趣，始悟世上勞。我行有勝事，書此寄爾曹。
上嘉州青衣山中峰題惠淨上人幽居寄兵部楊郎中 岑參
青衣誰開鑿，獨在水中央。浮舟一躋攀，側逕緣穹蒼。絕頂詣老僧，豁然登上方。諸嶺一何小，三江奔茫茫。蘭若向西開，峨眉正相當。猿鳥樂鐘磬，松蘿泛天香。江雲入袈裟，山月吐繩牀。早知清淨理，久乃機心忘。尚以名宦拘，聿來夷獠鄉。吾友不可見，鬱爲尚書郎。早歲愛丹經，留心向青囊。渺渺雲智遠，幽幽海懷長。勝賞欲與俱，引領遙相望。爲政媿無術，分憂幸時康。君子滿天朝，老夫憶滄浪。況值廬山遠，抽簪歸法王。
入劒門作寄杜楊二郎中時二公並爲杜元帥判官 岑參
不知造化初，此山誰開坼。雙崖倚天立，萬仞從地劈。雲飛不到頂，鳥去難過壁。速駕畏巖傾，單行愁路窄。平明地仍黑，停午日暫赤。凜凜三伏寒，巉巉五丁迹。與時忽開閉，作固或順逆。磅礴跨岷峨，巍蟠限蠻貊。星當觜參分，地處西南僻。陡覺煙景殊，杳將華夏隔。劉氏昔顛覆，公孫曾敗績。始知德不脩，恃此險何益。相公總師旅，遠近罷金革。杜母來何遲，蜀人應更惜。暫回丹青慮，少用開濟策。二友華省郎，俱爲幕中客。良籌佐戎律，精理皆碩畫。高文出詩騷，奧學窮討賾。聖朝無外戶，寰宇被德澤。四海今一家，徒然劒門石。
鞏北秋興寄崔明允 岑參
白露披梧桐，玄蟬晝夜號。秋風萬里動，日暮黃雲高。君子佐休明，小人事蓬蒿。所適在魚鳥，焉能徇錐刀。孤舟向廣武，一鳥歸成臯。勝概日相與，思君心鬱陶。
春遇南使貽趙知音 岑參
端居春心醉，襟背思樹萱。美人在南州，爲爾歌北門。北風吹煙物，戴勝鳴中園。枯楊長新條，芳草滋舊根。網絲結寶琴，塵埃被空樽。適遇江海信，聊與南客論。
冀州客舍酒酣貽王綺寄題南樓 岑參
夫子傲常調，詔書下徵求。知君欲謁帝，秣馬趨西周。逸足何駸駸，美聲實風流。學富贍清詞，下筆不能休。君家一何盛，赫奕難爲儔。伯父四五人，同時爲諸侯。憶昨始相值，值君客貝丘。相看復乘興，攜手到冀州。前日在南縣，與君上北樓。野曠不見山，白日落草頭。客舍梨花繁，深花隱鳴鳩。南鄰新酒熟，有女彈箜篌。醉後或狂歌，酒醒滿離憂。主人不相識，此地難淹留。吾廬終南下，堪與王孫遊。何當肯相尋，澧上一孤舟。
終南雲際精舍尋法澄上人不遇歸高冠東潭石淙望秦嶺微雨作貽友人 岑參
昨夜雲際宿，旦從西峰回。不見林中僧，微雨潭上來。諸峰皆青翠，秦嶺獨不開。石鼓有時鳴，秦王安在哉。東南雲開處，突兀獮猴臺。崖口懸瀑流，半空白皚皚。噴壁四時雨，傍村終日雷。北瞻長安道，日夕生塵埃。若訪張仲蔚，衡門滿蒿萊。
敬酬杜華淇上見贈兼呈熊曜 岑參
杜侯實才子，盛名不可及。祗曾效一官，今已年四十。是君同時者，已有尚書郎。憐君獨未遇，淹泊在他鄉。我從京師來，到此喜相見。共論窮途事，不覺淚滿面。憶昨癸未歲，吾兄自江東。得君江湖詩，骨氣凌謝公。熊生尉淇上，開館常待客。喜我二人來，歡笑朝復夕。縣樓壓春岸，戴勝鳴花枝。吾徒在舟中，縱酒兼彈棊。三月猶未還，寒愁滿春草。賴蒙瑤華贈，諷詠慰懷抱。
酬成少尹駱谷行見呈 岑參
聞君行路難，惆悵臨長衢。豈不憚險艱，王程剩相拘。憶昨蓬萊宮，新授刺史符。明主仍賜衣，價直千萬餘。何幸承命日，得與夫子俱。攜手出華省，連鑣赴長途。五馬當路嘶，按節投蜀都。千崖信縈折，一徑何盤紆。層冰滑征輪，密竹礙隼旟。深林迷昏旦，棧道凌空虛。飛雪縮馬毛，烈風擘我膚。峰攢望天小，亭午見日初。夜宿月近人，朝行雲滿車。泉澆石罅坼，火入松心枯。亞尹同心者，風流賢大夫。榮祿上及親，之官隨板輿。高價振臺閣，清詞出應徐。成都春酒香，且用俸錢沽。浮名何足道，海上堪乘桴。
虢中酬陝西甄判官見贈 岑參
微才棄散地，拙宦慙清時。白髮徒自負，青雲難可期。胡塵暗東洛，亞相方出師。分陝振鼓鼙，二崤滿旌旗。夫子廊廟器，迥然青冥姿。閫外佐戎律，幕中吐兵奇。前者驛使來，忽枉行軍詩。晝吟庭花落，夜諷山月移。昔君隱蘇門，浪跡不可羈。詔書自徵用，令譽天下知。別來春草長，東望轉相思。寂寞山城暮，空聞畫角悲。
送許子擢第歸江寧拜親因寄王大昌齡 岑參
建業控京口，金陵款滄溟。君家臨秦淮，傍對石頭城。十年自勤學，一鼓遊上京。青春登甲科，動地聞香名。解榻皆五侯，結交盡羣英。六月槐花飛，忽思蓴菜羹。跨馬出國門，丹陽返柴荆。楚雲引歸帆，淮水浮客程。到家拜親時，入門有光榮。鄉人盡來賀，置酒相邀迎。閑眺北顧樓，醉眠湖上亭。月從海門出，照見茅山青。昔爲帝王州，今幸天地平。五朝變人世，千載空江聲。玄元告靈符，丹洞獲其銘。皇帝受玉冊，羣臣羅天庭。喜氣薄太陽，祥光徹窅冥。奔走朝萬國，崩騰集百靈。王兄尚謫宦，屢見秋雲生。孤城帶後湖，心與湖水清。一縣無諍辭，有時開道經。黃鶴垂兩翅，徘徊但悲鳴。相思不可見，空望牛女星。
武威送劉單判官赴安西行營便呈高開府 岑參
熱海亙鐵門，火山赫金方。白草磨天涯，湖沙奔茫茫。夫子佐戎幕，其鋒利如霜。中歲學兵符，不能守文章。功業須及時，立身有行藏。男兒感忠義，萬里忘越鄉。孟夏邊候遲，胡國草木長。馬疾過飛鳥，天窮超夕陽。都護新出師，五月發軍裝。甲兵二百萬，錯落黃金光。揚旗拂崑崙，伐鼓震蒲昌。太白引官軍，天威臨大荒。西望雲似蛇，戎夷知喪亡。渾驅大宛馬，繫取樓蘭王。曾到交河城，風土斷人腸。寒驛遠如點，邊烽互相望。赤亭多飃風，鼓怒不可當。有時無人行，沙石亂飄揚。夜靜天蕭條，鬼哭夾道傍。地上多髑髏，皆是古戰場。置酒高館夕，邊城月蒼蒼。軍中宰肥牛，堂上羅羽觴。紅淚金燭盤，嬌歌豔新妝。望君仰青冥，短翮難可翔。蒼然西郊道，握手何慨慷。
送王大昌齡赴江寧 岑參
對酒寂不語，悵然悲送君。明時未得用，白首徒攻文。澤國從一官，滄波幾千里。羣公滿天闕，獨去過淮水。舊家富春渚，嘗憶臥江樓。自聞君欲行，頻望南徐州。窮巷獨閉門，寒燈靜深屋。北風吹微雪，抱被肯同宿。君行到京口，正是桃花時。舟中饒孤興，湖上多新詩。潛虯且深蟠，黃鵠舉未晚。惜君青雲器，努力加餐飯。
送祈樂歸河東 岑參
祁樂後來秀，挺身出河東。往年詣驪山，獻賦溫泉宮。天子不召見，揮鞭遂從戎。前月還長安，囊中金已空。有時忽乘興，畫出江上峰。牀頭蒼梧雲，簾下天台松。忽如高堂上，颯颯生清風。五月火雲屯，氣燒天地紅。鳥且不敢飛，子行如轉蓬。少華與首陽，隔河勢爭雄。新月河上出，清光滿關中。置酒灞亭別，高歌披心胸。君到故山時，爲謝五老翁。
北庭貽宗學士道別 岑參
萬事不可料，歎君在軍中。讀書破萬卷，何事來從戎。曾逐李輕車，西征出太蒙。荷戈月窟外，擐甲崑崙東。兩度皆破胡，朝廷輕戰功。十年祗一命，萬里如飄蓬。容鬢老胡塵，衣裘脆邊風。忽來輪臺下，相見披心胸。飲酒對春草，彈棊聞夜鐘。今且還龜茲，臂上懸角弓。平沙向旅館，匹馬隨飛鴻。孤城倚大磧，海氣迎邊空。四月猶自寒，天山雪濛濛。君有賢主將，何謂泣途窮。時來整六翮，一舉凌蒼穹。
送許拾遺恩歸江寧拜親 岑參
詔書下青瑣，駟馬還吳洲。束帛仍賜衣，恩波漲滄流。微祿將及親，向家非遠遊。看君五斗米，不謝萬戶侯。適出西掖垣，如到南徐州。歸心望海日，鄉夢登江樓。大江盤金陵，諸山橫石頭。楓樹隱茅屋，橘林繫漁舟。種藥疏故畦，釣魚垂舊鈎。對月京口夕，觀濤海門秋。天子憐諫官，論事不可休。早來丹墀下，高駕無淹留。
虢州郡齋南池幽興因與閻二侍御道別 岑參
池色淨天碧，水涼雨淒淒。快風從東南，荷葉翻向西。性本愛魚鳥，未能返巖谿。中歲徇微官，遂令心賞睽。及茲佐山郡，不異尋幽棲。小吏趨竹徑，訟庭侵藥畦。胡塵暗河洛，二陝震鼓鼙。故人佐戎軒，逸翮凌雲霓。行軍在函谷，兩度聞鶯啼。相看紅旗下，飲酒白日低。聞君欲朝天，駟馬臨道嘶。仰望浮與沈，忽如雲與泥。夜眠驛樓月，曉發關城雞。惆悵西郊暮，鄉書對君題。
青龍招提歸一上人遠遊吳楚別詩 岑參
久交應真侶，最歎青龍僧。棄官向二年，削髮歸一乘。了然瑩心身，潔念樂空寂。名香泛牕戶，幽磬清曉夕。往年仗一劒，由是佐二庭。於焉久從戎，兼復解論兵。世人猶未知，天子願相見。朝從青蓮宇，暮入白虎殿。宮女擎錫杖，御筵出香爐。說法開藏經，論邊窮陣圖。忘機厭塵喧，浪迹向江海。思師石可訪，惠遠峰猶在。今旦飛錫去，何時持鉢還。湖煙冷吳門，淮月銜楚山。一身如浮雲，萬里過江水。相思眇天末，南望無窮已。
送李翥遊江外 岑參
相識應十載，見君只一官。家貧祿尚薄，霜降衣仍單。惆悵秋草死，蕭條芳歲闌。且尋滄洲路，遙指吳雲端。匹馬關塞遠，孤舟江海寬。夜眠楚煙濕，曉飯湖山寒。砧淨紅鱠落，袖香朱橘團。帆前見禹廟，枕底聞嚴灘。便獲賞心趣，豈歌行路難。青門須醉別，少爲解征鞍。
送王著作赴淮西幕府 岑參
燕子與百勞，一西復一東。天空信寥廓，翔集何時同。知己悵難遇，良朋非易逢。憐君心相親，與我家又通。言笑日無度，書札凡幾封。湛湛萬頃陂，森森千丈松。不知有機巧，無事干心胸。滿堂皆酒徒，豈復羨王公。早年抱將略，累歲依幕中。昨者從淮西，歸來奏邊功。承恩長樂殿，醉出明光宮。逆旅悲寒蟬，客夢驚飛鴻。發家見春草，却去聞秋風。月色冷楚城，淮光透霜空。各自務功業，當須激深衷。別後能相思，何嗟山水重。
送張秘書充劉相公通汴河判官便赴江外覲省 岑參
前年見君時，見君正泥蟠。去年見君處，見君已風[摶]。朝趨赤墀前，高視青雲端。新登麒麟閣，適脫獬豸冠。劉公領舟楫，汴水揚波瀾。萬里江海通，九州天地寬。昨夜動使星，今旦送征鞍。老親在吳郡，令弟雙同官。鱸鱠賸堪憶，蓴羹殊可餐。既參幕中畫，復展膝下歡。因送故人行，試歌行路難。何處路最難，最難在長安。長安多權貴，珂珮聲珊珊。儒生直如弦，權貴不須干。斗酒取一醉，孤琴爲君彈。臨岐欲有贈，持以握中蘭。
冬宵家會餞李郎司兵赴同州 岑參
急管雜青絲，玉瓶金屈巵。寒天高堂夜，撲地飛雪時。賀君關西掾，新綬腰下垂。白面皇家郎，逸翮青雲姿。明旦之官去，他辰良會稀。惜別冬夜短，務歡盃行遲。季女猶自小，老夫未令歸。且看匹馬行，不得鳴鳳飛。昔歲到馮翊，人煙接京師。曾上月樓頭，遙見西嶽祠。沙苑逼官舍，蓮峰壓城池。多暇或自公，讀書復彈棊。州縣信徒勞，雲霄亦可期。應須力爲政，聊慰此相思。
送顏平原 岑參
天子念黎庶，詔書換諸侯。仙郎授剖符，華省輟分憂。置酒會前殿，賜錢若山丘。天章降三光，聖澤該九州。吾兄鎮河朔，拜命宣皇猷。駟馬辭國門，一星東北流。夏雲照銀印，暑雨隨行輈。赤筆仍在篋，鑪香惹衣裘。此地鄰東溟，孤城弔滄洲。海風掣金戟，道吏呼鳴騶。郊原北連燕，剽劫風未休。魚鹽隘里巷，桑柘盈田疇。爲郡豈淹旬，政成應未秋。易俗去猛虎，化人似馴鷗。蒼生已望君，黃霸寧久留。
送狄員外巡按西山軍 岑參
兵馬守西山，中國非得計。不知何代策，空使蜀人弊。八州崖谷深，千里雲雪閉。泉澆閣道滑，水凍繩橋脆。戰士常苦飢，糗粮不相繼。胡兵猶不歸，空山積年歲。儒生識損益，言事皆審諦。狄子幕府郎，有謀必康濟。胸中懸明鏡，照耀無巨細。莫辭冒險艱，可以裨節制。相思江樓夕，愁見月澄霽。
虢州送鄭興宗弟歸扶風別廬 岑參
佐郡已三載，豈能長後時。出關少親友，賴汝常相隨。今旦忽言別，愴然俱淚垂。平生滄洲意，獨有青山知。州縣不敢說，雲霄誰敢期。因懷東谿老，最憶南峰緇。爲我多種藥，還山應未遲。
澧頭送蔣侯 岑參
君住澧水北，我家澧水西。兩村辨喬木，五里聞鳴雞。飲酒溪雨過，彈棊山月低。徒聞蔣生徑，爾去誰相攜。
送永壽王贊府逕歸縣 岑參
當官接閑暇，暫得歸林泉。百里路不宿，兩鄉山復連。夜深露濕簟，月出風驚蟬。且盡主人酒，爲君從醉眠。
南池宴餞辛子賦得蝌斗子 岑參
臨池見蝌斗，羨爾樂有餘。不憂網與釣，幸得免爲魚。且願充文字，登君尺素書。
登嘉州凌雲寺作 岑參
寺出飛鳥外，青峰戴朱樓。搏壁躋半空，喜得登上頭。始知宇宙闊，下看三江流。天晴見峨眉，如向波上浮。迥曠煙景豁，陰森椶枏稠。願割區中緣，永從塵外遊。迴風吹虎穴，片雨當龍湫。僧房雲濛濛，夏月寒颼颼。回合俯近郭，寥落見遠舟。勝概無端倪，天宮可淹留。一官詎足道，欲去令人愁。
與高適薛據慈恩寺浮圖 岑參
塔勢如湧出，孤高聳天宮。登臨出世界，磴道盤虛空。突兀壓神州，崢嶸如鬼工。四角礙白日，七層摩蒼穹。下窺指高鳥，俯聽聞驚風。連山若波濤，奔湊似朝東。青槐夾馳道，宮館何玲瓏。秋色從西來，蒼然滿關中。五陵北原上，萬古青濛濛。淨理了可悟，勝因夙所宗。誓將挂冠去，覺道資無窮。
登千福寺楚金禪師法華院多寶塔 岑參
多寶滅已久，蓮華付吾師。寶塔凌太空，忽如湧出時。數年功不成，一志堅自持。明主親夢見，世人今始知。千家獻黃金，萬匠磨琉璃。既空泰山木，亦罄天府貲。焚香如雲屯，蟠蓋珊珊垂。悉窣神繞護，衆魔不敢窺。作禮覩靈境，焚香方證疑。庶割區中緣，脫身恆在茲。
出關經華嶽寺訪法華雲公 岑參
野寺聊解鞍，偶見法華僧。開門對西嶽，石壁青稜層。竹徑厚蒼苔，松門盤紫藤。長廊列古畫，高殿懸孤燈。五月山雨熱，三峰火雲蒸。側聞樵人言，深谷猶積冰。久願尋此山，至今嗟未能。謫官忽東走，王程苦相仍。欲去戀雙樹，何由窮一乘。月輪吐山郭，夜色空清澄。
春半與羣公同遊元處士別業 岑參
郭南處士宅，門外羅羣峰。勝概忽相引，春華今正濃。山廚竹裏爨，野碓藤間舂。對酒雲數片，捲簾花萬重。巖泉嗟到晚，州縣欲歸慵。草色帶朝雨，灘聲兼夜鐘。愛茲清俗慮，何事老塵容。況有林下約，轉懷方外蹤。
陪羣公龍岡寺泛舟 岑參
漢水天一色，寺樓波底看。鐘鳴長空夕，月出孤舟寒。映酒見山火，隔簾聞夜灘。紫鱗掣芳餌，紅燭然金盤。良友興正愜，勝遊情未闌。此中堪倒載，須盡主人歡。
終南山雙峰草堂作 岑參
斂跡歸山田，息心謝時輩。晝還草堂臥，但與雙峰對。興來恣佳遊，事愜符勝槩。著書高牕下，日夕見城內。曩爲世人誤，遂負平生愛。久與林壑辭，及來松杉大。偶茲近精廬，屢得名僧會。有時逐樵漁，盡日不冠帶。崖口上新月，石門破蒼靄。色向羣木深，光搖一潭碎。緬懷鄭生谷，頗憶嚴子瀨。勝事猶可追，斯人邈千載。